
Mireasă din întâmplare 


Personaje: Iulia Flavia Carta, Flavia Felice, Aurelian Lovius, 
Aurelian Maximus, Delia, Mirela şi Primarul. 


(În partea stângă a scenei e reprezentată, în fundal, o clădire 
administrativă. In partea dreaptă e sugerată o cameră de zi. În 
interiorul ei se află o canapea (pe care sunt aruncate nişte haine), 
un fotoliu (aşezat lângă canapea), trei scaune şi o masă... 

O uşă fixată într-un „mini-zid” (a cărui lungime nu depăşeşte o 
jumătate de metru de o parte şi de alta a uşii) desparte simbolic 
cele două părți ale scenei.) 


1. Prinţul şi prinţesa 
I. Soneria 


(Îmbrăcată cu o rochie viu colorată (care îi scoate sânii şi 
mijlocul în evidenţă), încălţată cu sandale albe cu toc înalt, 
purtând nişte mărgele la gât şi o poşetă albă pe umăr (bine 
aranjată şi machiată) din stânga intră în scenă Flavia Felice, merge 
până la uşă şi sună la sonerie. 

La auzul soneriei, din dreapta năvăleşte imediat în scenă tânăra 
Iulia Flavia Carta cu părul legat într-un prosop, îmbrăcată în nişte 
pantaloni largi de trening şi în sutien. La brâu e încinsă cu un şorţ 
simplu de bucătărie. În picioare are nişte papuci de casă. Chipul îi 
este acoperit cu o cremă de îngrijire a feţei.) 


Iulia: Aoleu! A sosit! Cam devreme... Şi eu nu am terminat 
prăjiturile... Şi uite cum arăt! Nici nu am apucat să mă schimb... 
(Îşi dezleagă în grabă şorţul şi îl aruncă pe canapea.) 

Vai de mine!... Ce mă fac?... Arăt ca o bufniţă!... Trebuie să iau 
repede o rochie pe mine... Dar care?... (incearcă să aleagă una 
dintre cele aflate pe canapea: le ridică, le priveşte o clipă şi le 
aruncă de ici colo, fără a se putea hotări... Soneria sună din nou.) 

Iulia (cu o voce mieroasă): Imediat!... O clipă!... Vin imediat!... 

(şi dă repede jos pantalonii de pe ea - se încurcă puţin, se 
dezechilibrează, dă să cadă dar se redresează în ultima clipă... 

Ia pantalonii şi îi aruncă pe canapea. Apoi caută să aleagă între 
două rochii care i-au atras atenția: se uită la ele şi le compară...) 

Iulia: Ce ţi-e şi cu bărbaţii ăştia!... Nu ştiu şi ei să întârzie ca 
toţi oamenii?... Nu ştiu că femeile sunt mai gingaşe şi că se gătesc 

mai încet, cu migală şi multă chibzuială?... 

(Flavia, de afară, dă semne de iritare. Nu ştie de ce întârzie 
Iulia să-i deschidă uşa. In acest timp Iulia s-a hotărât la o rochie 
din cele două şi o trage pe ea de jos în sus. Soneria sună din nou.) 

Iulia: Imediat! Vin acum! 

_ (Incalță repede nişte sandale şi pleacă spre uşă să o deschidă... 
Işi dă însă seama că au rămas haine aruncate aiurea pe canapea, 
se întoarce, şi în timp ce stă cu genunchii pe ea, ia hainele şi le 
aruncă în spatele canapelei. Când operaţiunea aceasta este 
aproape pe sfârşite, vede o rochie, o cercetează pentru o fractiune 
de secundă şi apoi o aruncă după canapea...) 

Iulia: Of, oare nu mi-ar sta totuşi mai bine cu rochia asta mai 
lungă?... (Şi se apleacă după ea, peste canapea, dar nu ajunge la 
rochie. Soneria sună din nou, ea se dezechilibrează şi e cât pe ce 
să cadă de pe canapea. Îşi revine şi se aranjează.) 

Iulia: Dă-o încolo de rochie! Aşa este dacă te grăbeşti! Nu ai 
timp suficient de reacţie şi te depăşesc evenimentele... 

(Se îndreaptă din nou către uşă. Nu observă însă că prosopul 
mai îi este încă bine ancorat pe cap. Uită şi de faptul că faţa ei 
este acoperită cu cremă pentru îngrijirea feţei...) 


II. Mărturisire 


(Deschide uşa. La vederea ei, Flavia ţipă speriată.) 

Iulia (mirată dar şi uşor speriată): Ce e dragă Flavia? Nu ai mai 
văzut oameni? 

Flavia (intrând în cameră): Iulia tu eşti?... Ce m-ai speriat! Ce e 
cu tine aşa? 

Iulia (închizând uşa): Da ce-i cu tine aici? 

Flavia: Ce e soro? Aşa mă primeşti?... Uită-te la tine cum arăţi! 

Iulia (uşor iritată): Cum arăt? Arăt foarte bine! Sau nu-ţi place 
rochia mea? Sau sandalele? Ce nu-ţi place? Uite: e şi curat în 
cameră!... Ce mai vrei? Am făcut destule de când ai sunat la 
uşă!..,. 

Flavia: Şi faţa? Şi prosopul? 

„Iulia; Aoleu! Am uitat complet de ele! Vezi dacă m-ai grăbit! 
(Îşi ia prosopul din cap şi işi şterge cu el faţa. Apoi caută o oglindă 
şi privindu-se în ea şterge, cu atenţie, orice urmă de cremă). 

Flavia: Arăta-i ca dracu! Dacă era altcineva la uşă s-ar fi speriat 
de tine! Dar eu, eu sunt bărbată! Nu mă sperii cu una cu două! 

Iulia: Scuză-mă! Te-am speriat? 

Flavia: Un pic... Că mă întrebam de ce îţi ia atâta să vii să 
deschizi... Şi se auzea gălăgie... Şi m-am gândit să nu fie ceva hoţi 
prin casă... 

Iulia: Săraca de tine! Ce grijulie! Hai să te îmbrăţişez!... Dar hai 

repede că sunt în criză de timp! (Se îmbrăţişează şi apoi se aşează 
amândouă pe canapea.) 

Flavia: Dar ce e fată? De unde atâta grabă? Doar nu dau turcii? 

(Flavia îşi ia poşeta de pe umăr şi o pune pe canapea.) 

Iulia: Mai rău! 

Flavia: Mai rău?... Vin tătarii? 

Iulia: Mai răul... Vine pe la mine un coleg de facultate, o 
frumuseţe de fecior, un cuceritor adevărat, un bărbat pe cinste!... 

Flavia: Ce coleg? Hopa-hopa!... Cum de nu mi-ai spus nimic de 
el până acum? 

Iulia: Păi uite că îţi spun acum... Oricum voiam să-l cunoşti şi 
tu ca să-ţi dai cu părerea... 

Flavia: Te pomeneşti că ţi-a căzut cu tronc bărbatul ăsta... Cum 
ai zis că-l cheamă? 

Iulia: Of! 

Flavia: Zi fată! Ce ai? 

Iulia: Are un nume aşa de frumos... Aurelian! 

Flavia: O fi vreun împărat sau ce? 

Iulia: Nu chiar!... E Făt-Frumos! E prinţul meu... 

Flavia: Şi el ştie? 

Iulia: Nu prea ştie... Nu cred că ştie... Dar îl voi informa şi pe el 
- fii fără grijă! Toate la timpul lor!... Şi tu trebuie să mă ajuţi că 
doar eşti cea mai bună prietenă a mea... 

Flavia: Te ajut cum să nu... Dar care e scenariul? Ce trebuie să 
fac? 

Iulia: Nu m-am gândit încă... Dar mă gândesc... Trebuie însă să 
gândesc repede că acuşica vine... Am crezut că el e la uşă când ai 
sunat. 

Flavia: Bine că nu a fost el că dacă te vedea în halul în care mi 
te-ai arătat fugea prinţul tău cât îl ţineau picioarele... 


III. Ceaţă şi fum 


Iulia: Ai dreptate! Să mă aranjez repede că imediat vine... 

(Se ridică de pe canapea, ia oglinda şi privindu-se în ea işi 
aranjează părul şi se rujează.) 

Sar în sus de bucurie! Nici nu ştii ce emoţionată sunt!... Dar ce 
mă fac? Ce îi zic? Cum discut cu el?... 

Flavia: Ştii ce Iulia... 

(Flavia se ridică de pe canapea pune mâinile pe umerii Iuliei şi 
o masează uşor la baza gâtului). 

Relaxează-te! Trage aer în piept... Expiră!... Aşa!... Relaxează- 
te!... (Amândouă inspiră şi expiră profund.) 

Respiră!... (Inspiră şi expiră din nou.) Aşa... 

(Indicaţiile de relaxare sunt date cu ton jos, în ritm lent). 

Încă o dată!... (Din nou inspiraţie şi expiratie profundă.) 

Excelent!... Stai jos acum şi întinde-te pe canapea!... (Iulia 
urmează indicaţiile.) 

Foarte bine!... Relaxează-te!... (Flavia se aşează pe fotoliu.) 

Toate grijile tale dispar acum... Inspiră!... Expiră!... Acum 
închide ochii (amândouă închid ochii) şi imaginează-ţi că eşti o 
prinţesă, într-un castel de poveste... Respiră!... (Amândouă inspiră 
şi expiră profund...) 

(In acest moment din bucătărie începe să intre în scenă fum de 
la prăjiturile arse ale prinţesei. Iulia stă culcată, cu ochii închişi, pe 
canapea. Flavia nu observă nici ea fumul şi continuă să-i dea 
indicaţii Iuliei în timp ce stă într-o postură de meditaţie, cu ochii 
închişi. ) 

Prinţul tău vine spre tine de peste mări şi ţări, prin fum şi ceaţă 
(amândouă respiră profund)... 

Trece peste munţi şi văi călare pe un cal alb... (respiraţie 
profundă). Îl vezi îmbrăcat frumos, gata de cununie, cum se iveşte 
din fum şi din ceaţă... (Incă o respiraţie profundă... Intre timp de 
la bucătărie fumul se înteţeşte...) 

Şi tu te relaxezi, te vezi dorită de privirea lui cuceritoare şi îl 
aştepţi liniştită... Şi inspiri profund (Iulia oftează) şi expiri profund 
(oftează din nou)... Şi el apare din fum şi din ceaţă... (Respirație 
profundă). 

Iulia: Auzi soro? 

Flavia (în continuare cu ochii închişi): Da Iulia? Te-ai mai 
relaxat? E aşa de frumos prinţul tău!... 

Iulia: Auzi... Să te întreb ceva... 

Flavia: Da, spune... Ce relaxată sunt, parcă îl văd cum vine pe 
calul lui alb... îmbrăcat în costum de prinţ, cu alaiul regal după el... 
cum se ivesc cu toţii din fum şi din ceaţă... Parcă simt aievea 
mirosul de fum!... Şi prinţul e aşa de frumos!... 

Iulia: Flavia? Fii atentă că te întreb ceva important. 

Flavia: Da... Şi ce ochi frumoşi are şi părul negru ca pădurea... 
Zi că te ascult!... 

Iulia: Flavia, am înţeles treaba cu prinţul şi cu alaiul lui dar 
spune-mi şi mie ce e cu fumul şi cu ceața, că parcă e prea realistă 
- şi eu simt aievea mirosul fumului... De unde vin ele şi care e 
rostul lor în relaxare? 

Flavia: Ce fum şi care ceaţă? 

Iulia deschide ochii şi uşor ameţită se ridică din poziția 
orizontală: Păi fumul şi ceața de aici din cameră... 

Flavia: A, da... Ce frumos, cum iese el din fum şi din ceaţă... 

Iulia: Auzi soro! Deschide ochii! 

Flavia (deschizând ochii): Uaul!... Ce ceaţă frumoasă!... Şi-a 
trimis ceața înainte ca în basme... Prinţul tău e cu adevărat 
fermecat... 

IV. Foc şi apă 


Iulia (ridicându-se de pe canapea): Vai de mine!... A venit 


ceața, vine imediat şi prinţul!... Ce mă fac, cum arăt? Sunt bine? 
Sunt ok? 

Flavia: Arăţi super... da auzi... 

Iulia: Da. 


Flavia: Totuşi de unde vine ceața asta că e prea reală?... 

Iulia: Din povestea ta cu prinţul... 

Flavia: Lasă fată prostiile. De unde vine ea? Pe bune? Că parcă 
ceva miroase a ars... 

Iulia: Aoleu! Prăjiturile mele!... Săriţi! A luat foc bucătăria! 

Flavia (ridicându-e în grabă de pe fotoliu): Ce?!... Vai de mine! 
Arde!! Sării! (Jipete, strigăte.) Ce ne facem?... Cineva să stingă 
focul!!... (Intră amândouă în bucătărie în grabă (ies din scenă). Se 
aud ţipete şi strigăte din culise.) 

Flavia: Dă cu prosopul! Aşa... Dă în el! 

Iulia: Nu mai bine aruncăm nişte apă? 

Flavia: Dă cu prosopul! Dă şi cu apă! (Se aude plescăit de apă 
aruncată.) Nu pe mine!... Dă apa încoace că o arunc eu! (Se aude 
din nou plescăit de apă.) 

Iulia: Ce-ai făcut Flavia? Acu m-ai udat tu pe mine! 

Flavia: Lasă soro că aşa se face: se udă hainele ca să nu ia foc. 
Oricum uite că s-a stins... S-a terminat cu prăjiturile tale!... 
Deschide geamurile şi dă cu prosopul prin aer să iasă fumul şi 
ceața până nu vine prinţul tău! 

(Intră din nou în scenă cu prosoape în mâini şi dau după fum 
să iasă din cameră - amândouă au rochiile ude.) 

Iulia: Vai de noi!... Era să luăm foc. Şi tu mă ţineai de vorbă cu 
ceața şi cu fumul tău! Bietul prinţ era cât pe ce să dispară în fum şi 
în ceaţă cu noi cu tot... 

Flavia: Lasă Iulia că e bine că am stins focul şi că nu am păţit 
nimic... 

Iulia: Dar Flavia, prinţul meu trebuie să sosească dintr-o clipă 
în alta şi uite ce ne-am udat... Hai repede să ne schimbăm de 
hainele astea! (Se duc amândouă în spatele canapelei să işi aleagă 
alte rochii.) 

Iulia: Ia tu rochia asta albă!... Eu o iau pe asta... 

(Işi aruncă rochiile ude de pe ele, se şterg cu prosoapele şi apoi 
se îmbracă în grabă cu alte rochii.) 

Flavia: Cum îmi vine?... 

Iulia: Îţi stă foarte bine cu ea!... Dar eu cum arăt? 

Flavia: Arăţi ca o prinţesă!... (Flavia se aşează pe canapea.) 
Of... Ce de peripeții! Acum m-am emoţionat şi eu! Ce mai prinţ ai 

găsit şi tu... Auzi la el: să-şi trimită ceața înainte... Hai să ne 
relaxăm... Respirăm calm, ritmic, profund de câteva ori şi apoi 
aşteptăm... (Flavia respiră profund de câteva ori.) 


V. Strategie 


Iulia (se mai aranjează puţin apoi vine şi se aşează şi ea pe 
canapea): Ce faci fată? 

Flavia: Bine fac!... Ce m-a ametit povestea asta cu prinţul şi cu 
ceața lui... 

Iulia: Nu asta te întrebam... Oare nu ar fi mai bine ca tu să 
dispari de aici?... 

Flavia: Că bine zici. Vine prinţul şi nu trebuie să mă vadă. Să 
mă ascund pe undeva. (Se piteşte după fotoliu:) Oare mă vede 
aici? 

Iulia: Nu e bine acolo că te vede... 

Flavia: Atunci după canapea. Mă aşez aici şi stau ascunsă până 
pleacă prinţul... 

Iulia: Foarte bine! Stai acolo cuminte şi nu zici nimic, bine? 

Flavia: Bine... 

(lulia stă cuminte pe canapea şi se uită aiurea prin cameră ca 
şi cum nimic nu s-ar întâmpla. Flavia stă pitită după canapea. 
Urmează douăzeci de secunde de linişte... După cele douăzeci de 
secunde Flavia se ridică de după canapea.) 

Flavia: Cred totuşi că nu e bine să mă ascund aici... Că doar nu 
sunt strigoi. Şi nici Cupidon. Mai bine plec! 

Iulia: Nu! Stai aici că am emoţii!... (Flavia vine şi se aşează pe 
canapea.) Vine să-i împrumut o carte: a zis că imediat ce iese de 
la cursuri trece pe la mine să i-o dau... Şi prăjiturile s-au ars, ai 
văzut... Ce o să-i dau să guste?... 

Ştiu! O să-l servesc cu o cafea!... Dar atunci cum o să-l mai 
cuceresc? Prăjiturile erau un element esenţial al strategiei de 
cucerire... Cum să fac?... Zi ceva! Ajută-mă te rog! 

Flavia: Te ajut! Dar cum? 

Iulia (după câteva secunde de reflecţie): Uite cum: rămâi 
frumos aici. Eu i te prezint, tu intri în vorbă cu el, până îi caut eu 
cartea, că nu mai ştiu pe unde am aruncat-o, vă împrieteniţi puţin 
şi când el dă să plece, pleci şi tu odată cu el... Apoi îl întrebi unde 
merge şi te prefaci că aveţi acelaşi drum. După care te ţii scai de el 
o vreme şi îl tragi de limbă ca să vezi dacă îi place de mine... Dar 
nu direct! Il iei mai pe ocolite: îl întrebi ce părere are despre 
căsătorie, despre relaţiile conjugale, ce crede el despre femei, 
despre iubire, despre procesul de atracţie sexuală şi la urmă - aşa 
ca printre altele, îl întrebi, de exemplu, dacă nu crede că s-ar 
potrivi cu mine: eu - prinţesa lui, el - prinţul meu, călare pe cal 

alb, ieşind din ceaţă şi din fum... Ce zici? 

Flavia: Ok! Exact aşa facem! Mă împrietenesc cu el... Şi îl trag 
de limbă! 

Iulia: De limbă! Da! Dar nu prea tare că ştiu că tu eşti repezită 
şi naivă şi instinctivă şi un pic prea romantică... Să nu cumva să-ţi 
pice cu tronc... Vezi că ăsta e prinţul meu! Ai înţeles? 


VI. Prinţul 


Flavia: Sigur Iulia! Ce-ţi veni? Nici nu mă ating de el!... Dar să 
te întreb: e frumos? 

Iulia: Da! Ca un prinţ! 

Flavia: Şi e chipeş? 

Iulia: Este! 

Flavia: Şi e bogat? 

Iulia (dând din umeri): O fi... Nu ştiu... De abia ce ne-am 
cunoscut ieri la curs şi nu am apucat decât să-i promit că-i 
împrumut azi o carte de care el avea nevoie şi cam atât... 

Flavia: Aoleu!... O fi sărac! Sigur e sărac... Dacă nu are bani să- 
şi cumpere o carte şi vine să o împrumute de la tine sigure 
sărac... 

(Imbrăcat în blugi, tricou şi un sacou şic pe deasupra (şi 
încălţat cu nişte pantofi bine lustruiţi), din stânga, intră în scenă 
Aurelian şi se apropie de uşă.) 

Iulia: Nu ştim asta!... Poate e doar o strategie de agăţare pe 
care el o foloseşte. Iţi spun: arată a prinţ... Şi e prinţul meu 
oricum ar fi: bogat, sărac, cu regat sau fără, călare pe cal sau pe 
jos... (Aurelian sună la uşă.) 

Flavia: Sări fată că a venit! 

Iulia (ridicându-se de pe canapea): Mă duc să-i deschid! Deci 
rămânem înţelese? Da? Te dai pe lângă el... Plecaţi amândoi 
împreună şi îl întrebi despre mine, despre relaţia de dragoste, 
despre căsătorie... şi toate cele... Il descoşi şi afli tot de la el. 
Bine? 

Flavia: Lasă-l în seama mea... Du-te şi deschide-i - să-ţi văd şi 
eu prinţul că m-ai înnebunit cu el... 

Iulia (deschizând uşa:) Salut Aurelian! Ce surpriză plăcută! Ce 
te aduce pe la mine? 

Aurelian: Salut Iulia... Mă bucur să te revăd... Am venit după 
cartea aceea de care am vorbit ieri. 

Iulia: A da, desigur, ce uitucă sunt... Acum mi-am adus aminte. 
Haide pofteşte înăuntru. Sunt cu o prietenă, stăm la poveşti. 

Aurelian: Vă deranjez?... Că nu stau mult - sunt doar în trecere 
- doar iau cartea şi plec... Dar ce fum e aici la voi!... De unde vine 
fumul acesta? 

Iulia: Ee, nu e nimic... Probabil că... vecina a încercat să facă 
nişte prăjituri şi le-o fi ars... Din neatenţie! Că altfel e foarte bună 
gospodină să ştii!... Dar hai să-ţi fac cunoştinţă cu prietena mea... 
(Flavia se ridică de pe canapea.) Flavia el e Aurelian, un coleg de 
facultate... 

Flavia (îi întinde mâna): Bună Aurelian! 

Aurelian (dând mâna cu Flavia): Sărut mâinile domniţă! Mă 
bucur nespus de întâlnirea cu privirea ta luminoasă... 

(Flavia îi face semn Iuliei că Aurelian e ok.) 

Flavia: Vai de mine! Chiar vorbeşti ca un prinţ... 

Aurelian: Poftim? 

Flavia: Nimic... Sunt bucuroasă şi eu de... de privirea ta 
luminoasă sau cum ai zis... 

Iulia: Haideţi staţi jos!... (Către Aurelian:) Cu ce te servesc?... 
Bei o cafea? 

Aurelian: Nu, mulţumesc!... Sper că nu te superi, dar chiar sunt 
grăbit... Sunt doar în trecere după cartea cu pricina şi mă grăbesc 
că trebuie să mă întâlnesc cu unul din prietenii mei în oraş cam în 
douăzeci de minute... Mi-o împrumuţi te rog? Nu o ţin mult!... Şi 
ţi-o returnez în câteva zile... Îţi rămân dator! 

Iulia (cu jumătate de gură, oarecum dezamăgită): Bine... 
Sigur... (Ii face semn Flaviei să intre în acţiune.) Flavia stai puţin 
cu Aurelian de vorbă, până îi caut eu cartea după care a venit! 

Flavia: Da, cum să nu... 


VII. Prinţesa 


(Iulia iese din scenă. Aurelian se aşează pe un colţ al canapelei. 
Flavia se aşează în colţul opus. Priveşte spre Aurelian, îl studiază 
cu atenţie câteva secunde şi apoi se ridică brusc, se aşează lângă 
el şi se uită galeş în ochii lui.) 


Flavia: Aşa deci!... Frumos... foarte frumos!... Deci tu eşti 
prinţul! 

Aurelian (zâmbindu-i surprins Flaviei): Poftim? 

Flavia: Aă... nimic... Atâta doar că ai nume de împărat - 
Aurelian - şi mă gândeam că poate eşti prinţ... 

Aurelian (intrând în jocul Flaviei): Dacă zici tu, să ştii că pot 
fi... (Se ridică în picioare şi o invită şi pe Flavia să se ridice:) Te rog 
domniţă, dansezi? 

Flavia: Dar nu e muzică! 

Aurelian: Nu auzi muzica din inima mea? Vino la pieptul meu şi 
o ascultă să vezi cât de dulce îţi şopteşte! 

(Flavia ezită un pic dar apoi se apropie şi în timp ce dansează 

cu el pune urechea pe pieptul lui şi ascultă...) 

Flavia: Nu se aude mare brânză: doar tic-tac, tic-tac, ca la o 
inimă obişnuită... Sigur cântă? 

Aurelian: Cum nu! Inima mea e o pasăre cântătoare - toată 
ziulica cântă plină de iubire, preţuind frumosul şi viaţa trăită fără 
regrete... Atâta doar că trebuie să o asculţi cu urechile minţii... 
Dacă mă priveşti direct în ochi se aude mai bine! 

Flavia: Da? Stai că te privesc!... Să ştii că ai dreptate: parcă 
aud ceva... Sper însă să nu fie fum şi ceaţă ca mai înainte... 

Aurelian: Ce zici? 

Flavia: Nimic! Ziceam că ai un trup destul de călduros şi mă 
gândeam să nu fi luat foc ceva iarăşi prin zonă, ştii tu: povestea cu 
vecina şi prăjiturile ei... 

Aurelian: A da... Mi-a povestit Iulia. Dar nu! Fiinţa mea arde în 
focul iubirii de viaţă, al iubirii de iubire... şi al iubirii de tine! 

Flavia: Aşa de repede? Dar de abia m-ai întâlnit! 

Aurelian: Şi ce dacă! Iubirea adevărată nu are timp să aştepte! 
Ea arde cu putere de la prima şi până la ultima scânteie. Ea nu e 
foc mocnit şi jar stins ci e foc şi văpaie care urcă până la cer şi 
luminează cu putere dragostea izvorâtă din stele... 

Flavia: Interesantă viziune... 

Aurelian: Flavia? 

Flavia: Da? 

Aurelian: Dacă vrei, să ştii că eu pot fi prinţul tău, chiar şi 
pentru o clipă - pentru această clipă de eternitate, care stă acum 
pe loc şi ne uneşte în destine fără de început şi fără de sfârşit... Eu 
pot deci să fiu prinţul tău... Dar numai dacă... 

Flavia: Da?... 

Aurelian: Numai dacă... 

Flavia: Dacă ce? 

Aurelian: Dacă şi tu vrei să fii prinţesa mea! 

Flavia (desprinzându-se din brațele lui): Cine să fiu? 

Aurelian: Prinţesa mea!... Nu vrei să ne jucăm de-a prinţul şi 
prinţesa? 

Flavia (după o uşoară ezitare): Ba dal... De ce nu? Tu eşti 
bărbat... Eu sunt femeie... De-a ce altceva să ne jucăm? 

Aurelian: Păi vezi!... Viaţa e un joc şi e scurtă... foarte scurtă... 
Şi trebuie trăită la maxim. Iar noi ne jucăm. Şi trebuie să ne jucăm 
frumos, să ne placă jocul... Iar acum ne putem juca de-a prinţul şi 
prinţesa care tocmai s-au întâlnit şi s-au îndrăgostit de la prima 
vedere (la propriu nu la figurat)... 

Flavia (surprinsă): S-au îndrăgostit? 

Aurelian: Da Flavia, de ce te miri? Aşa e jocul cu prinţul şi 
prinţesa. Se văd şi imediat se îndrăgostesc unul de celălalt ca şi 
cum s-ar şti de o viaţă întreagă, ca şi cum nu ar fi fost niciodată 
separați până în acea clipă... 

Flavia (aşezându-se pe canapea): Ce le mai vrăjeşti!... 

Continuă că îmi place ce cuvântezi... Urmează o poezie nu? 

Aurelian (aşezându-se şi el pe canapea): Flavia!... Eu sunt 
prinţ, om de fapte nu de vorbe şi viaţa trebuie jucată nu vorbită. 
Noi doi suntem actori pe scena iubirii eterne şi jucăm fiecare rolul 
predestinat: tu eşti prinţesa mea şi eu prinţul tău fermecat... 

Flavia: Aaa... Deci doar ne prefacem, jucăm un rol... Trăim ca şi 
cum am fi ceea ce nu suntem de fapt... Pricep... Imi place!... Şi tu 
zici că vrei să fiu în acest joc prinţesa ta... Da... Dar poate tu ai 
altă prinţesă şi eu vă încurc! 

Aurelian: Nu! Cum te poţi gândi la aşa ceva prinţesa mea 
Flavia? Gândul meu doar la tine stă şi inima mea doar pentru tine 
bate, privirea mea cerşeşte lumina corpului tău de zână şi eu 
aştept vrăjit sărutul tău fermecat... 

Flavia: Aşa deci: cauţi sărutul fermecat - dar numai ne 
prefacem... Nu? Mai rămâne valabilă povestea cu jocul? Sper să nu 
devină din joc ceva serios şi tu să ajungi un biet rănit pe câmpul 
dezamăgirilor din orizontul iubirii conjugale... 

Aurelian: Rănit? 

Flavia: Da! De joc! 


VIII. Cartea şi drumul 


Iulia (revenind pe scenă): Am găsit!... Am găsit în sfârşit. Am 
avut ceva de căutat că era aruncată mai de o parte dar până la 
urmă tot am dat de ea... Uite-o aici... 

Aurelian (ridicându-se de pe canapea şi luând cartea de la 
Iulia): Mersi mult Iulia! Eşti o drăguță... 

Iulia: Cu plăcere! 

Aurelian: Bun... Acum vă rog să mă scuzaţi dar eu trebuie să 
plec... Ştiţi, prietenul... În 15 minute trebuie să mă întâlnesc cu 
el... Stă aici în centru pe lângă primărie... 

Iulia: Da sigur... Du-te să nu întârzii! 

Aurelian: Atunci am plecat... Pa Iulia! Pa Flavia! Nu-ţi uita 
prinţul! 

Flavia: Bine! Pa!... (Aurelian se îndreaptă spre uşă. Iulia îi face 
semn Flaviei să plece cu el. Aceasta îi face semn că e pregătită şi 
apoi strigă după el.) 

Flavia: Aurelian! 

Aurelian (întorcându-se din pragul uşii): Da! S-a întâmplat 
ceva? 

Flavia (luându-şi poşeta şi ridicându-se de pe canapea): 
Aurelian, am şi eu drum prin centru, pe lângă primărie. Poate 
mergem împreună... 

Aurelian: Sigur Flavia! Dar haide repede te rog că mă grăbesc... 
Pa Iulia! 

Iulia: Drum bun Aurelian! 

Flavia: Te îmbrăţişez Iulia! 

Iulia: Ai grijă ce faci şi să vii mai târziu să discutăm problema 
aceea, bine? 

Flavia: Stai liniştită!... Eşti ca şi rezolvată! 

(Aurelian şi Flavia ies pe uşă şi apoi se plimbă prin cadrul din 
partea stângă a scenei. Iulia închide uşa după ei şi apoi iese din 
scenă.) 


IX. Plimbarea 


(Aurelian păşeşte ţinând cartea în mâna dreaptă. După ce merg 
câteva clipe tăcuţi Aurelian o prinde frumuşel de mână pe Flavia, 
cu mâna stângă, şi o opreşte pe loc.) 

Aurelian: Deci, prinţesă Flavia! 

Flavia: Da prinţul meu Aurelian! 

Aurelian: După cum îţi spuneam viaţa aceasta este un joc şi noi 
trebuie să ne bucurăm de el cât putem, cât timp suntem tineri şi în 
putere, cât timp suntem frumoşi şi atrăgători, cât timp soarele 
surâde pe feţele noastre, cât timp tinereţea face parte din definiţia 
imediată a fiinţei noastre... Nu-i aşa? 

Flavia (reluând mersul): Aşa e prinţul meu... 

Aurelian: Viaţa trece repede şi doar cei care profită de orice 
oportunitate nu vor avea regrete mai târziu. Doar cei care profită 
de orice ocazie norocoasă se pot bucura de surprizele plăcute ale 
vieţii... Nu crezi? 

Flavia: Ba da... Dar hai să te întreb ceva... 

Aurelian (oprindu-se pe loc): Spune prinţesă... 

Flavia: Tu crezi în relaţii serioase, în legăminte, în implicare 
emoţională şi în toate acele lucruri care îi plac unei prințese? 

Aurelian: Sigur! Cred... Doar sunt prinţ! 

Flavia: Şi crezi în flori, în bomboane, în plimbări romantice, în 
scrisori de iubire? - Adică cum ar veni în a face curte cum se 
cuvine unei prințese alese de inima ta... 

Aurelian (reluând mişcarea): Da şi nu... Acestea sunt mai mult 
pentru prinții de modă veche... In vremurile noastre moderne 
prinții nu mai trebuie să fie nici naivi, nici ezitanţi, ei trebuie să fie 
realişti şi direcţi: să spună clar ce vor, să explice limpede ceea ce 
pot oferi şi să pretindă de la prinţesele lor răspunsuri de asemenea 
fără ezitări şi fără amânări! 

Ei iubesc cu patimă şi cu foc!... Iubirea arde cât timp e 
întreţinută, flacăra ei nu trebuie lăsată să se diminueze prin 
şovăire şi tergiversare... Dragostea adevărată este nebunie curată, 
ea te face să uiţi de toate şi să iubeşti fără măsură: să uiţi de tine, 
să uiţi de lume şi să nu mai ştii nimic în afară de iubire... 

Flavia (oprindu-se pe loc): Interesant ce zici... Deci direct, fără 
ezitare, instinctiv, intuitiv... fără prea multe gânduri, fără prea 
multe aprecieri şi comparații, fără prea multe judecăţi şi 
prejudecăţi, fără prea multe vise şi proiecţii - adică pe scurt fără 
trecut şi fără viitor - doar prezent!... Un prezent nesfârşit trăit fără 
griji şi fără speranţe, fără iluzii şi fără aşteptări false, fără indecizii 
şi fără obsesii, fără ataşamente şi fără regrete... Adică fără ipocrizii 
şi fără ascunzişuri - să laşi vorba să spună lucrurilor pe nume şi să 
vorbească fără ocolişuri... Să trăieşti jocul vieţii în toată 
plenitudinea lui. Să făptuieşti doar ceea ce simţi că face plăcere 
fiinţei tale... Să iubeşti urmându-ţi pulsul imediat al inimii şi să te 
bucuri de fiecare clipă de viaţă - să te bucuri de fiecare privire, de 
fiecare atingere, de fiecare şoaptă, de fiecare îmbrăţişare... Asta 
zici? 

(Aurelian stă faţă în faţă cu Flavia, o priveşte direct în ochi, şi 
după câteva momente de tăcere, îi răspunde:) 

Aurelian: Cred că îmi citeşti gândurile!... Nu-mi vine să cred că 
m-ai înţeles aşa de bine... Oare eşti aievea?... Vino să te 
îmbrăţişez! 


X. Un exemplu 


(O strânge în braţe... Stau aşa vreo zece secunde, apoi încet şi 
pe furiş Aurelian o sărută cu îndemânare... Flavia se lasă sărutată 
vreo trei secunde şi apoi se retrage uşor, reluând plimbarea.) 

Flavia: Stai puţin, că totuşi s-ar putea să fii acum un pic chiar 
mai rapid decât clipa prezentă. Viteza ta de acţiune ar putea să 
pară grabă şi rapiditatea ta ar putea să pară superficialitate... 

Aurelian: Ai dreptate, ar putea să pară... Dar nu este. Vorbeam 
mai înainte de virtuțile spontaneităţii şi ale trăirii atracției golite de 
povara trecutului şi a viitorului şi am simţit nevoia spontană să 
exemplific şi pentru mine şi pentru tine, prin fapte concrete, 
vorbele spuse, astfel încât ele să poată deveni din treceri 
trecătoare clipe suspendate în veşnicie, momente de viaţă trăite cu 
maximă intensitate... 

(Aurelian o opreşte pe loc şi cu tandrete o sărută din nou vreo 
cinci secunde... Flavia participă cu entuziasm apoi se desprinde din 
sărutare. ) 

Flavia (reluând mişcarea, ţinută de mână de Aurelian): Un 
exemplu deci... Frumos exemplu... Şi plăcut, extrem de plăcut... 
Rupt din timp, scos din veşnicie şi trăit în clipă... Dacă te rog, vrei 
să-mi mai dai odată exemplul de mai înainte? 

Aurelian (oprind-o pe loc): Desigur prinţesa mea Flavia. 
Primeşte de la mine toată dragostea mea! (O prinde cu mâna 
dreaptă (în care tine şi cartea) de mijloc, stânga i-o trece prin păr, 

îi apropie capul şi o sărută.) Şi toată iubirea mea! (O sărută din 
nou prin aceeaşi mişcare.) Şi toată simţirea mea... (o sărută) şi 
toată prețuirea mea... (încă un sărut) şi toată atingerea mea... (şi 
încă unul)... 

Flavia: Bine! E bine!... Hai să mai luăm o pauză, că m-ai ameţit 
cu atâta iubire... 

Aurelian: Sper că nu te-am copleşit cu prea multă atingere 
senzuală... 

Flavia (reluând mişcarea): Nu m-ai copleşit, dar cum ziceam, 
uneori îmi pari mai rapid decât clipa, acţionezi înainte să gândeşti 
şi mă tem să nu-ţi vină vreo idee de continuare a sărutului şi 
îmbrăţişării... Vreo idee devenită vorbă prin care să mă ispiteşti 
spre vreun colţ de natură urbană ca să faci dragoste cu mine chiar 
acum... 

Aurelian: Năstruşnice gânduri mai ai şi tu prinţesă... Şi trebuie 
să recunosc că nu ai idei rele, dar nu pot să fac aşa ceva! Eu sunt 
prinţ, sunt un bărbat nobil, am principii sănătoase de viaţă şi cred 
în valoarea sfântă a legământului căsătoriei. Întâlnirea amoroasă 
deplină nu o voi avea decât cu soţia mea, cu acea fiinţă feminină 
cu care mă voi uni prin jurământ de întâlnire armonioasă, de 
împlinire reciprocă şi de transfigurare maximă întru ideal... 


XI. Un alt exemplu 


Flavia (oprindu-se pe loc): Interesant. Mă surprinzi din nou... 
Spontan dar cu principii. Instinctiv dar cu valori. Intuitiv dar cu 
idealuri... Bine, foarte bine, atunci ştii ce... (Flavia ezită...) 

Aurelian: Da? 

Flavia: Hai să vedem dacă eşti precum spui... 

Aurelian: Sunt cum să nu! 

Flavia: Bine! Atunci hai să ne căsătorim! 

Aurelian (surprins): Poftim? 

Flavia: Da! Să ne căsătorim aici şi acum. Astfel tu îţi respecţi 
principiile şi eu mă voi împlini spontan şi cu iubirea ta amoroasă 
peste puţin timp... 

Aurelian (reluând mişcarea în timp ce o ţine pe Flavia de 
mână): Flavia!... Tu glumeşti!... Nu-i aşa?... Sau te pomeneşti că 
ţi-a plăcut ideea cu jocul şi acum mă testezi să vezi dacă cred cu 
adevărat în ea?... Ţi-o fi plăcut ideea cu spontaneitatea şi acum 
vrei să vezi cu ochii tăi dacă chiar e posibilă şi în practică, nu doar 
în teorie... 

Flavia: Da! Recunosc că îmi place ideea ruperii de trecut şi de 
viitor, de griji şi de speranţe... Mă placi, te plac, eşti prinţul meu, 
sunt prinţesa ta... De ce mai avem nevoie?... De nişte principii!... 
De nişte valori!... De nişte idealuri!... Imi place şi acest lucru... 

Astfel scena este perfectă... Hai să ne căsătorim şi să trăim clipa 
prezentă până la refuz, să ne lăsăm purtaţi de ea până unde ne va 
duce şi să ne bucurăm de fiecare clipă de iubire care ne este 
oferită de viaţă... 

Aurelian (oprindu-se pe loc): Deci nu glumeşti? 

Flavia: Nu!... Nu vorbeai tu despre spontaneitate, despre jocul 
vieţii, despre a profita de orice oportunitate?... Şi nu mi-ai dat tu 
un exemplu (chiar mai multe) când m-ai sărutat?... Ba da! Şi 
atunci spontan mi-a venit ideea să-ţi dau şi eu un exemplu de 
spontaneitate, cerându-ţi să ne căsătorim... Aşa ca o exemplificare 
mult mai serioasă decât un sărut dat pe stradă... 

Ce zici de exemplul meu? Vei participa la împlinirea lui?... Vei 
trăi clipa precum pretinzi sau te vei retrage în judecăţi şi 
prejudecăţi, în aşteptări şi tatonări, în ascunzişuri şi ipocrizii 
precum spuneai că nu ţi-e firea? 

Te căsătoreşti cu mine? Aşa de exemplu! Precum m-ai sărutat! 
Tot de exemplu!... Iar dacă mâine nu ne mai place mariajul nostru 
divorţăm - tot aşa spontan, fără regrete şi fără speranţe... 

Deci? Ce zici prinţul meu? Vrei să trăieşti clipa?... Această clipă? 

Aurelian (după ce inspiră şi expiră profund): Flavia! Oare nu te 
pripeşti? 

Flavia: Nu! Deloc! Sper că mai trăieşti în clipă şi nu ai ieşit din 
ea... Dacă ai ieşit vino să te sărut, să te aduc din nou în prezent! 
(Se apropie de el şi îl sărută cu patimă, trăgându-i uşor capul spre 
ea cu mâna petrecută prin părul lui.) Îţi aduci aminte? (Il mai 
sărută odată)... Sunt eu Flavia: prinţesa ta! (Incă un sărut)... Nu 
mă mai recunoşti? (Incă unul)... Hm? Cum e? Simţi acum clipa? 
(Incă un sărut). Trăieşti din nou în aici şi acum?... 


XII. O nimica toată 


Aurelian (retrăgându-se uşor din îmbrăţişarea Flaviei): Ok!... 
Am înţeles!... Am priceput!... Am revenit!... Sunt aici Flavia!... Ce 
ziceai să facem?... A da: să ne căsătorim... Desigur! O nimica 
toată... Uite: primăria este chiar aici în faţa noastră (arată spre 
decorul cu clădirea administrativă), e ora 12, primarul o fi la 
servici... Intrăm, îl salutăm, şi în câteva minute ieşim căsătoriţi... 
Ce zici? 

Flavia (surprinsă): Xăă... Da!... Iarăşi mai rapid decât clipa... 
Ca de obicei... Eram aproape sigură că joci la cacealma şi că nu vei 
dori să te căsătoreşti... Dar văd că totuşi trăieşti precum predici... 
Să vedem acum dacă şi eu pot să trăiesc la fel... 

Aurelian: Of... Bine că te-ai răzgândit... Ştiam că glumeşti... 
Nici o fată până acum nu a înţeles teoria şi practica mea de viaţă... 
Am sperat că poate tu... 

Flavia: Aurelian nu fi copil! i-am spus că vorbesc serios! Aşa 
îmi şopteşte această clipă! Ea se uită în ochii mei prin ochii tăi şi 
strigă către mine: căsătorie! Căsătorie! Căsătorie!... Prinţ! Viaţă de 
vis! Iubire! Plăcere! Deliciu! Dragoste! Căsătorie!... 

Aurelian: Chiar aşa strigă? Ce ciudat: şi la mine începe să strige 
la fel: căsătorie! Căsătorie!  Căsătorie!... Frumuseţe! Viaţă! 
Spontaneitate! Clipă! Iubire! Amor! Prezent! Vis! Dragoste! 
Căsătorie... 

Flavia: Vezi: gândim la fel, vorbim la fel, simţim la fel... Suntem 
făcuţi unul pentru altul... . 

Aurelian: Ai dreptate! Imi place exemplul tău! Bestial! Superb! 
Încântător! Şi foarte elocvent!... Foarte bine! Hai să ne căsătorim! 
Dacă tu vrei eu sunt total de acord... Intrăm chiar acum în 
primărie şi ne căsătorim... Simplu! Banal de simplu!... 

Deşi ne ştim de mai puţin de o jumătate de ceas, pentru că e 
dragoste la prima vedere şi pentru că viaţa este un joc şi pentru că 
noi trebuie să o trăim pe deplin cu fiecare clipă a ei şi să profităm 
de orice oportunitate - şi fiindcă suntem acum în faţa primăriei, şi 
fiindcă eu ţi-am dat ca exemplu un sărut, şi fiindcă voiai să-mi dai 
şi tu un exemplu, şi fiindcă am fost cerut în căsătorie de o 
prinţesă... Sigur! De ce nu? Hai să intrăm!... 


XIII. Rochia şi costumul 


Flavia (uşor ezitând): Prinţule? 

Aurelian: Da! 

Flavia: Stai puţin să mai chibzuim că poate ne-am intrat prea 
tare în rolurile jocului spontan al dragostei de poveste. Să nu ne 
grăbim cumva... Şi apoi ce căsătorie de feţe princiare o mai fi şi 
aceasta dacă eu nu port rochie de mireasă şi tu măcar un costum 
pe tine? 

Aurelian: Ştii ce? Ai perfectă dreptate!... Dar oare de unde să 
facem noi rost de haine - tu de rochie şi eu de costum - suficient 
de repede însă încât să nu dispară magia momentului şi să se 
piardă prin tot felul de amăgiri trecute şi iluzii viitoare? Încât să nu 
uităm să trăim pe deplin în clipa prezentă prin participarea trup şi 
suflet la magica taină a căsătoriei? 

Flavia: Frumoasă observaţie!... Deci de unde oare? Vedem 
noi... Improvizăm ceva! 

Aurelian: Nu-i o idee rea! Uite, de exemplu, eu oricum trebuie 
să mă întâlnesc cu prietenul de care ţi-am zis că stă aici aproape. 
O să împrumut de la el un costum... Il sun şi pe primar şi ne facem 
programare peste douăzeci de minute. Ai buletinul la tine? 

Flavia: Îl am... sigur că îl am! Ce s-ar face o fată fără buletinul 
ei? 

Aurelian: Bun!... Deci mă duc la prietenul meu să-mi 
împrumute un costum şi mă întorc cât ai clipi! 

Flavia: Frumos! Mai rapid decât clipa! Dar nu mă las nici eu mai 
prejos!... Mă întorc şi eu la... la Iulia... Aoleu! Iulia... 

Aurelian: Ce e cu ea? 

Flavia: Nimic! Nimic! Îi explic ce şi cum şi va înţelege! Sper!... 
Are în dulap o rochie de mireasă - e de fapt de la sora ei. Tocmai 
ce a divorţat şi a vrut să scape de ea aşa că i-a dăruit-o Iuliei, la 
cererea ei, fiindcă ea zicea că dacă o ţine în dulap o vreme poate 
că va atrage spre sine vreun prinţ să o ceară în căsătorie... 
Aşadar... Mă duc la ea şi îi cer să-mi împrumute rochia... E o rochie 
superbă: cu voal şi cu tot dichisul! Sigur o să-ţi placă... 

Aurelian: Ce romantic! Are şi voal! Deci practic nu o să te văd la 
faţă decât după ce semnăm actele şi vine momentul sărutului 
mirilor... Hm.... Frumos! Foarte frumos! Da!... 

O să te redescopăr, dându-ţi vălul jos, după ce suntem 
căsătoriţi, ca de exemplu, şi o să ne sărutăm din nou, ca de 
exemplu... Excelentă scenă!... 

Şi ştii ce? Deşi nu e moda poate ar fi bine să-mi pun şi eu pe 
faţă un fel de voal... De exemplu să-mi acopăr chipul cu o eşarfă 
de bandit şi să-mi pun pe cap o pălărie meseriaşă... Astfel o să fim 
pe picior de egalitate şi o să facem mai palpitant momentul 
căsătoriei... 

Apropo: să ştii că sunt un militant fervent pentru egalitatea în 
drepturi a femeilor şi bărbaţilor... Un motiv în plus să-mi acopăr şi 
eu faţa cu un fel de voal, ca şi tine... 

Flavia: Excelentă idee! Doar suntem egali în drepturi şi în 
obligaţii... Şi prin urmare trebuie să avem amândoi faţa 
acoperită!... Aşa rămâne! 

Aurelian: Bine!... Atunci hai să ne grăbim!... Dar ce zic? Mai 
bine alergăm, ca să ajungem mai repede, să trăim clipa şi să 
întrecem clipa: amândoi mai repezi decât clipa! Ce zici? 

Flavia: Bine alergăm! Ne reîntâlnim aici în douăzeci de minute... 
Trăieşte clipa prinţul meu! 

Aurelian (se apropie de ea şi o sărută): Trăieşte clipa prinţesa 
mea!... (Amândoi pornesc în aceeaşi direcţie (spre partea din 
spate stânga a scenei). Când mai să iasă din scenă Flavia se 
prinde că aleargă în direcţia greşită...) 3 

Flavia: Ups... Stai că eu merg în direcţia opusă... Hai pa! (II 
mai sărută odată în grabă.) 

Aurelian: Pe curând prinţesa mea! 

(Aurelian iese din scenă în fugă.) 

2. Regele şi regina 
I. Alergarea 


(Flavia aleargă un pic prin decor spre dreapta (aleargă destul 
de greoi din cauza sandalelor cu toc înalt pe care le poartă în 
picioare) şi iese din scenă în fugă (prin faţă-stânga). Din culise se 
aude cum respiră precipitat din cauza alergării. ) 

Flavia (gâfâind): Se vede că... nu am mai făcut sport... de ceva 
vreme!... Şi tocurile astea... nu mă ajută deloc! (Respirație 
precipitată şi zgomot de alergat pe tocuri zece secunde...) 

(Gâfâind:) Of!... Greu e cu alergatul ăsta pe tocuri!... Nu ştiu 
cine l-a inventat... Dar sigur nu a gândit bine... Doar fetele trebuie 
să... să meargă lejer... şi graţios.... Nu le şade bine pe fugă!... 
(Zece secunde de alergare...) Hai că ajung imediat!... (Incă câteva 
secunde de alergare...) 

Flavia revine pe scenă alergând uşor şi gâfâind: Of... E greu cu 
alergatul pe tocuri!... (Ajunge obosită la uşa Iuliei. Se opreşte o 
clipă să-şi tragă sufletul apoi sună şi bate precipitat în uşă. Iulia 
intră în scenă şi vine să-i deschidă.) 

Iulia: Imediat! 

(Flavia respiră greu de la efortul făcut alergând. Iulia deschide 
uşa şi o vede obosită.) 

Iulia: Ce e Flavia? Ce-ai păţit? (Iese pe uşă şi se apropie de 
ea.) Te pomeneşti că prinţul meu era de fapt vreun obsedat şi te-o 
fi fugărit prin parc nesimţitul... Doamne cum îi mai aleg şi eul... 
Aşa e dacă te grăbeşti!... Nu ştii pe cine bagi în casă... Să sun la 
poliţie? Unde e nesimţitul? 

Flavia (obosită): Iulia, stai liniştită că nu e ceea ce pare... 

Iulia: Ba cum nu! Văd că eşti obosită: sigur te-a alergat prin 
parc... Am ştiut că e un nesimţit de cum mi-a refuzat cafeaua şi nu 
a stat nici măcar un pic de vorbă cu mine... (Imitând:)... Cică se 
grăbeşte... Se grăbea auzi!... (Iritată:) Se grăbea să te fugărească 
pe tine prin parc!... Nesimţit ordinar! 

Flavia: Dar Iulia... 

Iulia (imitând): Cică venise pentru carte... Poftim: ia cartea şi 
du-te învârtindu-te!... (Vorbind normal:) Sper că nu te-a lovit... 
Eşti ok?... Să sun la poliţie? 

Flavia: Nu!... Nu Iulia... Am alergat din alt motiv, nu m-a 
alergat el... Adică din cauza lui am alergat, dar... 

Iulia: Nesimţitul!!... Ce om!... Nu ştii pe cine bagi în casă... Eu 
sun la poliţie!... Ce număr au ăştia? 

Flavia: Stai fată! Nu suna nicăieri!... Nu mi-a făcut nimica omul. 
E foarte drăguţ. Am alergat că mă grăbeam să te văd... [ţi 

povestesc tot... (Intră în casă.) 

Iulia (închizând uşa): Da? Nu e obsedat? 

Flavia: Nu! 

Iulia: Şi nici violator? 

Flavia: Nici! 

Iulia: Şi nu e nesimtit? 

Flavia: Nu, cum să fie?! E foarte simţit: trăieşte fiecare clipă la 
maxim şi e foarte delicat, deşi e direct şi spontan... Şi vorbeşte 
frumos şi se poartă ca un prinţ... 

Iulia: Da?! Bine... Credeam că ţi-a făcut ceva... 


II. Surpriza 


Flavia: Mi-a făcut să ştii... 

Iulia: Ce ţi-a făcut?... Ok, ştii ce? la-o de la capăt şi 
povesteşte-mi tot ce ai aflat despre prinţul meu - toate detaliile, 
tot ce aţi povestit! Bine?... Dar mai întâi spune-mi, ca să nu stau 
în suspans: el e prinţul meu? El e cel aşteptat să vină? El e alesul 
meu? Crede el în relaţiile de lungă durată? Crede în iubire, în 
dragoste? Crede în căsătorie? 

Flavia (aprobând cu elan): Crede! 

Iulia (bucuroasă): Crede? 

Flavia: Sigur crede!... Stai puţin să îmi trag sufletul!... 

(Se aşează pe canapea, pune poşeta lângă ea şi apoi respiră 
încet şi profund. Iulia se aşează şi ea pe canapea.) 

Flavia: Iulia, ascultă-mă pe mine: crede sigur!... Ba mai mult 
de atât: se însoară!... Cam în douăzeci de minute... 

Iulia (surprinsă): Cum? Prinţul meu se însoară? Eşti nebună? 
Cu cine? 

Flavia: Cu mine! 

Iulia (şi mai surprinsă): Cu cine?! 

Flavia: Cu mine... cu tine... cu oricine... Prinţul tău e incredibil! 
Se mişcă aşa de repede de nici nu apuci să procesezi bine ceea ce 
face. E mai rapid decât clipa. Dar nici eu nu m-am lăsat la el... 

Iulia (uşor supărată): Ce-ai făcut fată?... Am ştiut eu că nu 
trebuia să vă las împreună!.., 

Flavia: Păi fii atentă dragă Iulia - nici nu am ieşit bine de la tine 
şi m-a vrăjit în aşa hal că până să mă prind despre ce o vorba deja 
m-a sărutat prima dată... 

Iulia (surprinsă): Poftim?! 

Flavia: Şi apoi încă odată! 

Iulia (şi mai surprinsă): De două ori?! (Mânioasă:) Nemernicul!! 
Ştiam eu că e fustangiu!... Ii dau eu cu cartea aia în cap până îi ies 
fustele pe ochi!... Lasă numai să pun eu mâna pe el!... 

(Supărată:) Iar tu, cum ai putut să te laşi sărutată de el? Tu: 

cea mai bună prietenă a mea... cu prinţul meul!... (Bosumflată:) Cu 
iubitul meu prinţ... 

Flavia: Stai Iulia, că nu e cum crezi... Tipul e magic sau ceva... 
Mi-a vorbit despre spontaneitate, apoi despre dragoste la prima 
vedere, despre jocul vieţii, că viaţa trece repede, că trebuie să 
trăim clipa, că nu trebuie să pierdem nici un moment şi apoi m-a 
sărutat, cică doar aşa ca să-mi dea un exemplu de comportare 
spontană... 

Iulia (cu ciudă): Frumos exemplu, n-am ce zice... 

Flavia: Da... M-a sărutat, de exemplu... Ce să-i fac? M-am 
gândit şi am zis să-i intru în joc, ca să-l pot trage de limbă cum 
ne-am înţeles... 

Iulia: Aşa, şi? 

Flavia: Şi i-am sugerat, tot aşa în joacă, şi mai ales ca să-i 
testez caracterul, cum ne-am înţeles, că după rapiditatea cu care 
sărută, te pomeneşti că vom ajunge, fără să ştim cum, să facem 
dragoste, prin parc sau aiurea... 

Iulia (surprinsă): Ce?! Ce i-ai sugerat?! 

Flavia: Cum ai auzit... Ca să-l testez: să văd cum e cu iubirea 
spontană, trăită deplin în clipa prezentă, pe care el o propovăduia 
prin vorbe... 

Iulia: Aşa, şi? (Mânioasă:) Te pomeneşti că aţi făcut dragoste în 
parc!... Nemernicilor!!... (Supărată:) Şi când te gândeşti că am 
avut încredere în tine... Cum ai putut să faci aşa ceva? 

Flavia: Stai fată că nu am făcut dragoste, că omul cică are 
principii şi valori şi cum îţi spuneam, Aurelian, prinţul tău crede în 
legământul sacru al căsătoriei şi susţine că el nu poate să facă 
dragoste decât dacă e căsătorit cu prinţesa lui... 

Iulia (surprinsă în mod plăcut): Fugi tu de aici, aşa e de 
principial prinţul meu? 

Flavia: Dacă îţi spun!... Oricum eu nu l-am crezut. Cine ar 
crede o asemenea gogoaşă? 

Iulia: Eu aş crede! Auzi la scumpul de el ce tandru şi gingaş 
este, cât iubeşte el căsătoria, e exact cum îmi trebuie mie... Şi tu 
ce-ai zis atunci? 

Flavia: Păi nu ştiu cum să-ţi spun că aici s-au încurcat lucrurile 
rău de tot... Adică ce m-am gândit eu?... Că omul merge la 
cacealma şi ca să-l testez, cum ne-a fost înţelegerea, când am 
ajuns pe lângă primărie zic: „Uite: suntem amândoi aici... Hai chiar 
acum, exact acum, să ne căsătorim!” 

Iulia (se ridică nervoasă de pe canapea): Eşti nebună! L-ai cerut 
în căsătorie?! Ştiam eu că nu eşti normală la cap! Şi ăla, mai 
nebun ca tine, o fi acceptat! 

Flavia: Păi da! Că el crede că viaţa e un joc şi trebuie trăită la 
maxim, şi că trebuie să profite de orice oportunitate, şi că trebuie 
să trăim clipa, şi că iubirea e un foc care arde cu putere... 

Iulia (supărată): Vai de mine!... M-ai nenorocit!... 

Flavia (ridicându-se de pe canapea): Stai Iulia că nu e cum 
crezi! 

Iulia (mânioasă): Dar cum e? Te pomeneşti că aţi intrat în 
primărie şi v-aţi căsătorit, tot aşa în joacă şi să testaţi clipa!... 
Sunteţi nebuni amândoi!... (Mirată:) Aşa ceva nici n-am mai auzit - 
să vă căsătoriţi voi la zece minute după ce v-aţi întâlnit... Complet 


III. Voalul 


Flavia: Stai fată nu te grăbi! Că eu de abia atunci am intrat în 
panică... Că am văzut că nu glumeşte... Şi m-am gândit o 
fracțiune de secundă cum să-l amân, să nu intrăm în primărie, şi i- 
am zis că nu am rochie de mireasă... Şi ce nuntă e aia fără rochie 
de mireasă?... Ştii doar că pentru fete e important acest aspect!... 

Dar eu am zis doar aşa ca să trag de timp... Şi i-am zis de 
rochia surorii tale pe care o ţii în dulap... I-am spus că vin să o iau 
şi apoi în zece minute revin să ne căsătorim... 

Iulia (supărată): Ce să faceţi?!... Nesimţită ordinară ce eşti! leşi 
afară din casă!... Sub ochii mei să mă înşeli în halul ăsta... Ce 
prietenă îmi eşti tu?... (Imbufnată:) Mi-ai furat prinţul... 

Flavia: Linişteşte-te Iulia! Că nu mă mărit cu el! Doar nu am 
înnebunit!... Eu m-am gândit la tine!... M-am gândit că dacă tot îţi 
place aşa de mult de el... te îmbraci în rochie, îţi pui voalul pe 
cap... Pe tine te mai cheamă şi Flavia... Primarul vă întreabă... 
Aurelian nu-mi ştie decât prenumele... Îţi ştie numele? 

Iulia: Nu! Nu cred. Mă ştie doar ca Iulia. 

Flavia: Păi vezi: Când aude de la primar că te cheamă Iulia 
Flavia Carta, dacă Aurelian pune întrebări îi spui că te mai cheamă 
şi Iulia - şi gata... Simplu!... Vă căsătoriţi şi când îţi dă voalul jos, 
pentru sărutul mirilor, surpriză: tu eşti mireasa lui şi basta. Nu mai 
are ce face: ori se bucură de tine şi trăiţi fericiţi până la adânci 
bătrâneţi, ori bagă divorţ... Ai o şansă din două. Ca toată lumea! 
Eu zic că merită să încerci. Tu ce zici? 

Iulia (se aşează pe canapea): Aoleu, ce-ţi mai fată mintea... 
Aşa ceva nu pot să cred! 

Flavia (se aşează lângă Iulia): Hai Iulia hotărăşte-te repede că 
astfel de ocazii nu apar în fiecare zi, şi Aurelian, spontan cum e el, 
nu o să stea după tine prea mult, până te hotărăşti tu ce şi cum... 
Tu l-ai vrut: acum îl ai servit pe tavă, doar să profiţi de ocazie. Mai 
simplu de atât nu se poate: te îmbraci în rochia de mireasă, îţi pui 
voalul şi fugi la măritiş... 

Iulia: Da? 

Flavia: Da mă Iulia! Profită de ocazie!... 

(După un moment de reflecţie Iulia se ridică de pe canapea.) 

Iulia: Ştii ce? Ai dreptate!... Doar o viaţă avem... Şi când mai 
prind eu o astfel de ocazie? - Să mă mărit cu prinţul meu la o zi 
după ce l-am cunoscut şi la o oră după ce i-am împrumutat o 
carte, şi toate astea fără bătaia de cap pe care o presupune 
procesul de curtare - fără întâlniri, fără prăjituri, fără discuţii 
aiurea... E căsătoria ideală! Aşa facem! - Hai repede să mă ajuţi 
să mă îmbrac că prinţul nu stă după noi! 

Flavia: Bună decizie ai luat! (Flavia îşi ia poşeta, se ridică de pe 
canapea şi se apropie de Iulia.) Dar fii atentă că o să vină şi el cu 
faţa acoperită - că e feminist convins şi vrea să promoveze astfel 
egalitatea dintre femei şi bărbaţi... 

Iulia: Auzi tu ce prinţ modern mi-am ales: feminist convins... 
Foarte bine! Şi ştie să facă de mâncare, să spele haine, să măture 
şi toate cele? 

Flavia: Nu ştiu că nu l-am probat... Dar sigur ştie! Dacă 
promovează egalitatea... Şi dacă nu ştie, îl înveţi tu!... Il ajuţi să 
treacă de la teorie la practică... 

Iulia (plecând spre marginea scenei): Şi zici că mă aşteaptă în 
faţă la primărie îmbrăcat în costum şi cu faţa acoperită... Tu! Să nu 
cumva să-l încurc şi să iau pe altul de bărbat! Că poate acolo or 
mai fi şi alţi miri în aşteptare. 

Flavia: Nu ai cum: el e singurul cu faţa acoperită... Şi auzi: 
vorbeşti puţin sau deloc! Doar dai din cap şi mormăi! Ok? Să nu se 
prindă că nu sunt eu... Decât la final - după ce vă căsătoriţi... 

Iulia: Bine! Am înţeles! Hai repede să mă îmbrac! 

(Amândouă ies din scenă prin dreapta). 


IV. Păţania 


Aurelian (intră grăbit din stânga, trece repede prin uşă şi strigă 
după prietenul său): Maxim! Maxim!... Unde eşti frate? Hai repede 
că am intrat într-o mare belea! 

Maxim (încălţat cu pantofi de lac, îmbrăcat în pantaloni de 
costum cu o cămaşă descheiată la gât şi cu părul frumos 
pieptănat, apare liniştit din dreapta şi îl vede pe Aurelian cu o 
carte în mână): Ce e frate? Ce-ai păţit?... Te pomeneşti că ai furat 
o carte din librărie şi te urmăreşte poliţia acum? 

Aurelian: Nu, nu e asta... Dă-o încolo de carte (o aruncă pe 
canapea) că din cauza ei am ajuns în mare încurcătură... Hai salut! 
(Dă mâna cu Maxim.) 

Maxim: Ce încurcătură? Ai fost să împrumuţi cartea de la 
bibliotecă şi s-a îndrăgostit bibliotecara de tine? 

Aurelian: Cam aşa ceva! 

(Aurelian trage un scaun de lângă masă şi se aşează pe el. 

Maxim se aşează şi el la masă în faţa lui Aurelian.) 

Maxim: Mă nu ţi-am spus eu că bibliotecarele sunt foarte 
sensibile la vrăjeală? Să le iei mai uşor? Să dureze agăţatul cam o 
săptămână-două, cam cât e termenul de împrumut la o carte, că 
aşa sunt obişnuite ele, să aibă răbdare şi să nu se grăbească până 
li se întoarce investiţia sentimentală... 

Aurelian: Stai mă, că nu e vorba de o bibliotecară pe bune, ci 
de o colegă de la care am împrumutat o carte... 

Maxim: Aha... ai aplicat tehnica cu împrumutul de cărţi... Şi a 
mers? 

Aurelian: A mers... Atâta dor că eu chiar am nevoie de afurisita 
asta de carte pentru un curs iar cea cu care m-am încurcat rău de 
tot nu e colega cu împrumutul ci una din prietenele ei... 

Maxim: Fugi mă de aici: devii tot mai bun: două dintr-o 
lovitură! Se vede că ai învăţat de la un maestru (arată spre el). 

Aurelian: Auzi, mai bine ascultă ce am păţit că e grabă mare: 
nu prea avem timp de poveşti... 

Maxim: Vai de mine dar care e graba? Te însori sau ce? 

Aurelian: Da, nu ştiu, poate... Nu! Nu mă însor!... Da tu de 
unde ştii?! 

Maxim: Păi nu ştiu: am zis în băşcălie! Chiar te însori? 
(Râzând:) Atunci e groasă problema!... Ce-ai făcut omule? Ai 
lăsat-o însărcinată şi acum te obligă rudele ei să o iei de nevastă, 
sau ce? Şi de unde atâta grabă, că din câte ştiu eu copilul nu vine 
pe lume decât la câteva luni de la fapta ta de vitejie! 

Aurelian: Stai frate că nu e chiar aşa grav, dar de urgent e 
foarte urgent şi Maxim, doar tu poţi să mă scoţi din încurcătura în 
care am intrat... 

Maxim: Dar ce e omule? Hai zi odată! 

Aurelian: Hai că-ţi zic! Fii atent: ies mai înainte de la curs şi mă 
duc, cum ţi-am spus, la o colegă, aici în apropiere, să împrumut o 
carte de la ea... Şi când colo ce să vezi? La ea în casă îmi face 
cunoştinţă cu o fată frumoasă foc - şi ageră şi deşteaptă şi drăguță 
şi dotată cu tot ce-i trebuie... O prinţesă ce mai... O cheamă 
Flavia. 

Maxim: Aşa, şi? 

Aurelian: Şi intru eu în vorbă cu ea şi ea cu mine, că se vedea 
că îi plac, şi eu îi bag vrăjelile clasice: cu inima care cântă plină de 
iubire, cu viaţa e un joc şi trebuie trăită la maxim, cu jocul de-a 
prinţul şi prinţesa care se îndrăgostesc de la prima vedere şi cu 
prinţul care caută sărutul fermecat... 

Maxim: Aşa. Strategia clasică. Şi? 

Aurelian: Şi vine colega cu cartea, o iau şi dau să plec, bucuros 
că am avut ocazie de exersare, dar grăbit că trebuia să vin pe la 
tine să mergem la o bere... 

Maxim: Exact! Şi? 

Aurelian: Şi ispititoarea aceasta de Flavia strigă după mine că 
are şi ea treabă prin centru şi să mergem amândoi... 

Maxim: Ei na!... Te pomeneşti că ai dat peste o expertă şi ţi-a 
aplicat strategia cu drumul comun... Sau chiar i-ai căzut cu tronc şi 
nu s-a mai putut dezlipi de tine... 

Mă omule! Ti-am spus să foloseşti cu grijă textele mele de 
agăţat că chiar funcţionează... 

Aurelian: Exact... Mi-ai spus... Şi ai dreptate: funcţionează... 
Uite: de exemplu, după ce am plecat cu Flavia spre centru, pe 
stradă, i-am mai servit câteva texte clasice - cel cu îndemnul de a 
ne bucura de viaţă cât timp suntem tineri şi de a profita de toate 
ocaziile norocoase care ni se ivesc în cale; cel cu manifestarea 
amoroasă spontană, directă, sinceră, clară, fără ezitare spre 
trăirea intensă, înflăcărată, instinctivă, pasională a fiecărei clipe de 
iubire; cel cu invocarea înţelegerii reciproce prin cuvinte şi dincolo 
de ele pentru obţinerea unei îmbrăţişări şi apoi cel cu sărutul dat, 
ca exemplu concret, pentru exemplificarea aplicaţiilor practice ale 
teoriei trăirii spontane în fluxul timpului prezent - text adus ca 
justificare pentru sărutul furat cu dibăcie în timpul îmbrăţişării... 

Maxim: Excelent! Ai procedat ca la carte! Felicitări! 

Aurelian: Mulţumesc!... Şi astfel în nici zece minute ne sărutam 
pe stradă de mama focului şi fata asta focoasă, spontană, drăguță, 
nemaipomenită mă întreabă... Auzi ce-i trece prin cap! 

Maxim: Ce? Te pomeneşti că te-a invitat să faci dragoste cu ea? 

Aurelian: Da mă! De unde ştii? 

Maxim: Păi nu ştiu. Am zis şi eu aşa, în băşcălie! (Râzâna:) A 
dracului cum dă norocul peste unii... Vezi, exact cum ţi-am spus: 
tehnică ireproşabilă, execuţie ca la carte, rezultate garantate... 

Aurelian: Exact! Dar eu atunci am intrat puţin în panică... 

Maxim: Normal! Nu o poţi duce în camera de cămin, că or fi 
colegii pe acolo şi vrei să o aduci la mine acasă... Foarte bine, 
economiseşti banii de hotel... Hai mă, stai liniştit că vă las! Ce nu 
fac eu pentru dragoste! De ce nu mi-ai zis de la început? Eu mă 
duc la o bere cu gaşca şi vii şi tu mai târziu după ce termini 
dragostea cu Flavia asta a ta... 

Aurelian: Da mă, dar eu nu sunt un gigolo detaşat, aşa ca tine 
- nu vreau să mint fetele, şi nu vreau să le induc, prea tare, în 
eroare - eu doar mă jucam cu fata şi ea a luat-o în serios. Mă 
înţelegi? 

Maxim: Păi vezi! De ce te joci cu dragostea? Ţi-am mai spus să 
o tratezi cu respect. Ca pe o curvă de mare clasă ce este! Nu te 
juca cu focul dragostei decât dacă eşti pompier de femei de 
meserie, aşa ca mine... 

Aurelian: Bine! Fie cum zici! Dar fii atent: când mi-a zis de făcut 
dragoste, am intrat puţin în panică - mă gândeam că am dat peste 
vreo nimfomană de s-a dat la mine după doar zece minute de când 

ne-am cunoscut... Şi ca să văd dacă chiar e nimfomană sau doar a 
crezut în poveştile mele cu spontaneitatea şi cu jocul, am zis să 
ridic miza şi atunci i-am spus că eu nu fac dragoste decât cu 
femeile cu care mă căsătoresc... 

Maxim (râzând): Du-te mă de aici! De unde ai mai scos-o şi pe 
asta? Şi ea te-a crezut? 

Aurelian: Bă Maximus, ştii ce? Mă las de meserie! Fetele astea 
sunt mai deştepte decât credem noi... Ştii ce mi-a zis? 

Maxim: Ce ţi-a zis? Te-a cerut în căsătorie? Nu? 

Aurelian: Exact! Dar tu de unde ştii? 

Maxim: Păi nu ştiu! Ziceam şi eu aşa, în băşcălie! (Râzând:) Mă 
tu ai inventat povestea asta pe drum încoace şi acum râzi de mine, 
nu? 

Aurelian: Nu mă! Chiar s-a întâmplat: eram în faţa primăriei şi 
după ce i-am zis că eu nu fac dragoste decât cu femei căsătorite 
ea m-a cerut spontan în căsătorie, justificându-şi cererea prin 
aceea că odată căsătoriţi o să-mi pot respecta principiul de 
interacţiune sexuală strict matrimonială pe care l-am invocat şi o 
să pot face dragoste cu ea având conştiinţa împăcată... 

Eu însă am crezut că joacă la cacealma şi atunci am ridicat 
miza şi i-am zis că sunt de acord. Şi am invitat-o să intrăm în 
primărie chiar în momentul acela şi să ne căsătorim... 

Maxim: Bravo mă! Felicitări!... Te-ai căsătorit şi acum nu ai 
unde să faci cheful de nuntă şi nici unde să petreci noaptea nunţii 
că la cămin nu merge... Auzi, da ea unde stă? E din oraş? Ce 
studiază? Cu ce se ocupă? 

Aurelian: Nu ştiu bre! Habar n-am! Ţi-am spus doar că am 
vorbit cu ea doar vreo douăzeci de minute, şi doar teorii 
fundamentale despre arta iubirii şi a trăirii spontane a vieţii, fără 
detalii personale, nici despre mine, nici despre ea: ştiu doar că o 
chemă Flavia, că e frumoasă, că e deşteaptă şi că îl are pe vino- 
încoace... 

Maxim: Lasă că e bine şi aşa: ce trebuie să ştii mai mult ca să 
te însori? Încă odată felicitări!... Ştii ce? Chemăm gaşca la mine, 
cumpărăm câteva lăzi de bere şi ceva pizza şi facem cheful de 
nuntă chiar aici. Şi vă las să staţi şi peste noapte să vă bucuraţi de 
noaptea nunţii, dar după aceea sunteţi pe cont propriu, bine? 

Aurelian: Stai încet Maximus, că nu ne-am căsătorit! Ce crezi că 
sunt nebun să îmi las libertatea tocmai acum în floarea tinereţii? 
Lasă că este vreme până la pensie!... 

Alta e problema: teoretic trebuie să ne reîntâlnim la primărie în 
zece minute şi să ne căsătorim. Că aşa ne-am înţeles... 

Când ne-am pus de acord să ne căsătorim am vrut să intrăm 
imediat în primărie... Eu eram însă în panică maximă şi nu-mi 
venea nici o idee de eschivă. Noroc cu Flavia! Îţi spun, e deşteaptă 
foc! A zis că ar trebui totuşi ca ea să se îmbrace cu o rochie de 

mireasă şi eu cu un costum. Şi-a adus aminte că prietena ei are o 
astfel de rochie, şi încă una care are un voal clasic în dotare, şi a 
zis că se duce să o împrumute de la ea. Şi atunci i-am zis şi eu că 
vin la tine după un costum... 

Maxim: De ce nu zici aşa, omule? Te uiţi în dulap şi îţi alegi 
unul, cred că avem cam aceeaşi mărime. Ţi-l împrumut cu plăcere! 

Aurelian: Maxim, de ce nu vrei să înţelegi că nu vreau să mă 
însor? Că sunt prea tânăr şi ţin la libertatea mea... 

Vai de tinereţile mele! Ce mă fac? Că m-a prins fata asta la 
înghesuială. Mi-a dat şah-mat! Ce o să zică prietenii mei de mine 
când o să audă că am fugit din faţa altarului, cum ar veni, şi că am 
lăsat frumuseţe de fată să mă aştepte degeaba în faţă la primărie 
îmbrăcată în rochie de mireasă?... 

Şi ce o să zică Flavia? Cum mai dau ochii cu ea? O să creadă că 
sunt total neserios. Şi se alege praful de toată teoria mea cu 
spontaneitatea şi cu viaţa trăită ca un joc, în care apropo, între noi 
rămână vorba, eu chiar cred... 

O să râdă toţi de mine că nu am sânge în vene - că m-a 
provocat o gagică frumoasă, deşteaptă, sexoasă să mă însor cu ea 
pe loc şi eu în loc să profit, am dat bir cu fugiţii... 

Maxim, trebuie să faci ceva să mă scoţi din încurcătură! Doar tu 
mă mai poţi salva! 


V. Alegerea 


Maxim (ridicându-se de pe scaun şi făcând câţiva paşi prin 
cameră): Aşa deci... Te-a pus gagica cu botul pe labe. Te-a întors 
cum a vrut ea şi te-a dus de nas până la primărie. Mai avea un pic 
şi te punea de semnai actul de căsătorie... 

Se pare că mai ai multe de învăţat de la unul ca mine, om cu 
experienţă, trecut deja prin patru divorţuri şi tot atâtea căsătorii şi 
amante de nu le mai ţin socoteala... 

Dar apropo de faza cu principiul de interacţiune sexuală strict 
matrimonială transformat spontan în argument pentru căsătorie... 
Poate ţi-am mai povestit că la puţin timp după ce am întâlnit-o pe 
cea de-a treia nevastă ea mi-a băgat textul tău - anume că eae 
de modă veche şi că nu face dragoste decât cu bărbaţi însuraţi... 

Adică, cum ar veni, doar dacă se căsătoreşte cu amorezul 
vizat!... Şi cum eu nu eram pe atunci însurat am cerut-o imediat în 
căsătorie - şi nu jucam la cacealma!... Ne-am căsătorit după vreo 
două săptămâni, am rezolvat-o de complexe vreo câteva luni, după 
care am divorţat... 

Dar nu am fost nici pe departe aşa de rapid ca tipa ta! Ce am 
reuşit eu de abia după vreo lună de muncă de convingere, ei i-au 
luat, văd, doar douăzeci de minute. Probabil că e vreo zeiţă în ale 

vrăjelii. Trebuie neapărat să-mi faci cunoştinţă cu ea că am avea 
ce să ne povestim! 

Aurelian (ridicându-se de pe scaun): Păi vezi! De aceea am 
venit la tine - că ştiam că eşti om cu experienţă în ale mariajului... 
Şi ştiu şi cum să rezolvăm problema. Doar că trebuie să mă ajuţi şi 
tu un pic, înţelegi?... 

Maxim: Te ajut mă, cum să nu te ajut, dar cum? 

Aurelian: Ştii cum? Fii atent: în timp ce veneam încoace mă 
gândeam că obiectiv vorbind tu ai de făcut o alegere foarte simplă. 

Maxim: Da? Ce alegere? 

Aurelian: Maximus... urmează să te întreb ceva ca de la bărbat 
la bărbat şi tu trebuie să-mi răspunzi direct şi fără ocolişuri. 

Maxim (aşezându-se pe fotoliu): Sigur! Te ascult! Zi! 

Aurelian: Ok! Ia spune-mi tu mie: dacă unui bărbat adevărat, 
aşa cum eşti tu, i se dă de ales între o bere şi o femeie, ce o să 
aleagă? 

Maxim: Berea bineînţeles! Dar de ce întrebi? 

Aurelian: Hai Maximus nu glumi! Eu te întreb pe bune! 

Maxim: Păi ştii răspunsul, nu? De fapt te bazezi pe el... 

Aurelian: Mă bazez, să ştii... Eşti ultima mea speranţă! Şi e în 
joc onoarea mea de bărbat. Nu mă pot lăsa învins de o femeie la 
propriul meu joc - chiar aşa dulce precum Flavia... 

E o chestie de principii aici! E războiul sexelor şi bărbaţii trebuie 
să învingă! E în joc onoarea noastră milenară! Aşa că trebuie 
neapărat să mă ajuţi! - Imi eşti coleg de arme, ce mai... 

Şi în plus - tu ai o misiune foarte uşoară - practic nu trebuie să 
faci mai nimic... 

Maxim (zâmbind): Ce trebuie să fac? Să mă însor cu ea? 

Aurelian: Exact! (Se aşează pe canapea.) Dar de unde ai ştiut?! 

Maxim (vesel): Nu am ştiut! Am zis şi eu aşa, în băşcălie! Mă 
Aurelian, de unde ai tu atâta umor? Cum îţi vin ţie ideile astea 
năstruşnice?... De fapt cred că ştiu: te-ai gândit probabil că mie, 
ca bărbat cu experienţă în ale căsătoriei şi în ale luptelor duse pe 
frontul conjugal, nu o să-mi fie foarte greu să mă mai căsătoresc 
încă o dată: a cincea oară... Iar tu astfel să scapi cu faţa curată din 
strânsoarea jocului în care te-a prins fata asta năstruşnică - 
Flavia-vrabia! 

Aurelian (se ridică de pe canapea): Bravo! Mi-ai ghicit 
gândurile!... Să ştii că îţi rămân dator cu o bere dacă mă scoţi din 
încurcătura asta! 

Maxim (se ridică de pe fotoliu): Ee... Acum mai vii de acasă! 
(Cei doi îşi dau mâna să pecetluiască înțelegerea.) Se pare că îmi 
faci o ofertă greu de refuzat. Şi fata şi berea! Nu mai trebuie să 
aleg între ele. De ce nu ai zis aşa de la început? Fata merge foarte 
bine cu berea şi invers... Combinația este de-a dreptul 
provocatoare... 

VI. Eşarfa 


Aurelian (strângând mâna lui Maxim cu ambele mâini): Vezi 
mă: eu îţi fac doar oferte beton: binele tău înainte de orice... (Cei 
doi finalizează strângerea de mână.) Şi la tine m-am gândit din 
prima. Mai aveam eu ceva prieteni care se puteau califica, dar tu 
eşti primul la care m-am gândit. Şi ştii de ce? Pentru că mi-ai 
povestit tu mai demult, la o beţie, figura cu a treia ta căsătorie şi 
cum ştiam de ea, şi cum ştiam şi faptul că pentru tine căsătoriile 
sunt doar nişte formalităţi birocratice uşor de completat (precum 
actele de pace la sfârşitul unui război) când am auzit de la Flavia 
că rochia ei are un voal clasic, am răsuflat uşurat: ştiam că încă 
mai pot să o bat la propriul ei joc, dacă mă ajuţi şi tu un pic... 

Maxim: Bun am priceput dar cum? Mă duc la primărie, mă vede 
şi cu asta basta: pică cununia... Sau te-ai gândit că dacă poartă 
voalul ăla pe faţă nu vede prin el cu cine se cunună şi când se 
trezeşte e prea târziu?... 

Aurelian: Cam aşa ceva, dar am ceva şi mai bun: i-am băgat 
Flaviei un text, cum că trebuie să fie egalitate între bărbaţi şi femei 
şi că prin urmare dacă ea vine cu faţa acoperită ar trebui să vin şi 
eu la fel, ca să fim la egalitate... Mă înţelegi?... 

Maxim: Fugi bre de aici!... Ce vrei să-mi pun vreo perdea în cap 
şi să merg aşa la primărie, să râdă şi curcile de mine? 

Aurelian: N-ar fi o idee rea! Dar serios vorbind, nu neapărat: 
poţi să-ţi acoperi faţa cu o eşarfă şi să-ţi pui o pălărie pe cap - 
precum costumaţia bandiţilor din filmele americane... Iţi mai pui 
nişte ochelari fumurii la ochi şi la primărie zici că e nuntă tematică, 
că mai nou aşa e moda - şi problema e rezolvată... 

Vorbeşti cât mai puţin cu Flavia şi te-ai însurat cu ea. Doar eşti 
liber acum! 

Şi îţi spun: e o tipă mişto rău de tot. De fapt chiar tu ai zis că 
vrei să o cunoşti mai îndeaproape, iar mai aproape decât în patul 
nupţial nu cred că se poate... Hai frate că până la urmă îţi fac un 
favor. Am cucerit o prinţesă pentru tine şi ţi-o ofer pe tavă. Tu nu 
trebuie să zici decât „Da!” şi să te bucuri de ea!... 

Când mai prinzi aşa ocazie?... Chiar tu ai zis că uneori trebuie 
să te oboseşti la cucerit câte o lună - pe când aici e simplu - iei un 
costum pe tine, o pălărie pe cap şi îţi acoperi chipul cu o eşarfă - 
mergi la primărie, te căsătoreşti, pe urmă facem cheful de nuntă şi 
deseară e toată a ta... 

Iar dacă nu o să-i placă de tine după ce te vede la faţă... (ceea 
ce e greu de crezut, pentru că în general fetele sunt atrase de 
farmecul tău fiinţial, după cum tu însuţi prea bine ştii...). 

Maxim: Mulţumesc de aprecieri! 


29 


Mireasă din întâmplare 


Aurelian: Atunci nu are decât să divorţeze... Eu zic că există o 
şansă din două să ai o căsătorie reuşită şi de data asta. De altfel 
acestea sunt şansele de reuşită în general, nu? 

Maxim: Nu chiar. În cazul meu, cel puţin până acum, şansele de 
reuşită s-au dovedit a fi mult mai mici. Dar ştii ce? Ai dreptate: zici 
că fata e descurcăreaţă, că ştie să profite de clipă, că ştie să se 
arunce asupra unei oportunităţi când o vede, că nu ezită, că nu 
amână, că e spontană şi frumoasă... Aşa e? 

Aurelian: Aşa e! O să vezi: e o dulceaţă de fată! Una mai 
spontană ca ea nu cred că găseşti nicăieri! 

Maxim: Bine mă Aurelian, hai atunci să mă însor repede şi pe 
urmă ne întoarcem aici la o bere să facem cheful de nuntă. Hai că 
pierdem vremea şi clipa trece pe lângă noi fără să o trăim! 

Aurelian: Mulţumesc mult Maximus! Eşti cel mai tare! 

Maxim: Bine, bine!... Evident că sunt cel mai tare. De aia mă 
cheamă Maximus! Dar apropo, nu se prinde fata când aude că mă 
numesc Maximus? 

Aurelian: Nu, că doar te mai cheamă şi Aurelian, ca pe mine, 
iar numele meu de familie, de Lovius, ea nu mi-l ştie că nu i l-am 
spus... Fără intenţie. Dar nu s-a ivit ocazia. Şi nu am avut nici 
timp. Trebuia să bat recordul la ritualul de împerechere necesar 
înainte de căsătorie. Şi sigur l-am doborât! Douăzeci de minute eu 
zic că e foarte greu de atins de oricine. Bineînţeles că m-a ajutat 
mult şi Flavia: nu făceam nimic fără ea! Parcă ne citeam gândurile 
reciproc... 


VII. Uşoare rezerve 


Maxim se aşează pe canapea: Auzi mă Aurelian, eşti sigur că nu 
ţi s-au aprins călcâiele după fata asta? Că văd că numai de bine o 
vorbeşti... Şi poate că şi ea e îndrăgostită lulea de tine - şi hop mă 
bag eu între voi şi vă stric lipeala doar ca să te ajut să-ţi menţii tu 
nişte orgolii masculine prosteşti. 

Trebuie doar să recunoşti că îţi place de ea dar că încă nu eşti 
pregătit de însurătoare şi vă continuaţi normal iubirea voastră 
evidentă... (Aurelian se aşează pe fotoliu.) 

Ce zici? Am dreptate? Ai intrat în panică când ai simţit direct pe 
pielea ta dragostea la prima vedere dar tu eşti nebun după ea şi 
poate acum faci o greşeală că mă implici şi pe mine... 

Aurelian: Cine ştie? Poate ai dreptate... Fata asta are ceva 
special îţi spun. Cât am fost cu ea parcă eram în alt univers, parcă 
visam, parcă lumea s-a transformat total pentru mine. Crezi că m- 
am îndrăgostit? 

Maxim: Cu siguranţă! 

Aurelian (după o clipă de ezitare): Ok. Se prea poate... Dar ea? 

Dacă ea e varianta ta feminină şi doar se juca cu mine, ca pisica cu 
şoarecele? Dacă ea nu e îndrăgostită de mine ci doar îşi exersa 
talentele de cuceritoare pe mine? 

Maxim: Asta nu ştiu!... Dar uite: eu te ajut că îmi eşti prieten 
bun. Însă hotărârea e a ta. Nu vreau să mă bag nepoftit între voi. 

Aurelian: Foarte bine atunci! Facem deocamdată cum am 
stabilit... Şi dacă ea când te vede ezită şi te lasă acolo în primărie, 
înseamnă că ţine la mine şi nu eram doar o toană de moment 
pentru ea. Tu bagi divorţ. Şi eu reintru în schemă. li spunem că 
am vrut să-i facem o farsă şi o îmbunăm. Dacă însă profitând de 
clipă îţi devine spontan soţie, uitând de mine, tot aşa spontan 
precum m-a întâlnit, înseamnă că e mult mai potrivită pentru tine 
decât pentru mine... 

Maxim: Eşti sigur? Că nu vreau să fii rănit în dragoste. 

Aurelian: Ciudat! Aşa zicea şi ea imediat ce ne-am întâlnit: că 
nu vrea să fiu rănit în jocul dragostei. Dar ştii ce: unde e dragoste 
adevărată jocul e mereu imprevizibil - libertatea lui nu poate fi 
îngrădită de nici o frontieră, nici măcar de o căsătorie... 

(După un moment de tăcere se ridică de pe fotoliu.) Dar hai că 
prea mult am filosofat şi fata poate ne aşteaptă deja la primărie! 

Maxim: Nebunatici mai sunteţi mă voi ăştia mai tineri! (Maxim 
se ridică de pe canapea.) Dar nici eu nu mă las şi trăiesc surprizele 
clipei alături de voi şi de întreaga viaţă căci jocul e plăcerea 
supremă şi nu-l pot trăi cu adevărat decât cei care îl iubesc cu 
toată fiinţa lor... 

Hai să mergem! Iubirea trebuie trăită iar fata nu trebuie făcută 
să aştepte!.... Mergi tu înainte că mă îmbrac şi eu rapid şi vin la 
primărie... Ajung, iau în primire fata îmbrăcată în mireasă, cu voal 
pe faţă, vorbesc cât mai puţin, intrăm în sala de căsătorii şi... 

Ar fi bine să ne anunţăm măcar cu 15 minute înainte... Ia sună 
la primărie şi fă o programare! 

Aurelian: Stai liniştit! In timp ce veneam încoace am sunat şi 
am vorbit cu primarul. I-am spus că e o urgenţă şi am făcut o 
programare pe numele tău... 

Maxim: Bun! Te-ai gândit la toate!... Atunci la treabă!... Ne 
vedem după ce semnăm actele. Să fii pe aproape!... În caz de 
scandal să nu cumva să mă laşi singur că nu ştiu ce-ţi fac!... 

Aurelian: Fii fără grijă! Voi fi în umbra voastră, dar în aşa fel 
încât ea să nu mă vadă... 

Maxim: Aşa să faci! 

Aurelian: Succes omule cu a cincea căsătorie! Să fie într-un 
ceas bun! 

Maxim: Hai că vedem asta la momentul adevărului... 

(Aurelian iese pe uşă şi apoi iese din scenă prin stânga. 
Maximus iese din scenă prin dreapta.) 

3. Cununia 


I. Rearanjare 


Îmbrăcată cu o fustă scurtă şi cu o cămaşă larg descheiată la 
gât, purtând pantofi cu toc înalt în picioare, Mirela, secretara 
primarului şi Delia de la registratură (purtând pe ea un sarafan şi o 
cămaşă albă şi pantofi cu tocuri normale în picioare) intră în scenă 
(în sala de căsătorii de la primărie) din partea stângă. 

Delia: Mirela, nu crezi că ar fi bine să redecorăm puţin sala asta 
de cununii? Că prea e vraişte pe aici... 

Mirela: Păi eu de unde să ştiu? Intrebă-l pe domnul primar că el 
hotărăşte ce şi cum. 

Delia: L-oi întreba şi pe el dar acum te întreb pe tine că tu eşti 
secretara lui şi am văzut că de obicei ştii ce gândeşte... Nu ştiu 
cum faci dar eşti la curent cu toate gusturile lui... Cum reuşeşti? Il 
tragi de limbă sau cum? 

Mirela: Nu-ţi spun... Au şi secretarele secretele lor... Dar tu nu 
ai o idee rea!... (Arătând spre uşă:) De exemplu, ce caută dragă 
uşa asta aici? 

Delia: Ştiu şi eu? O fi cumpărat-o domnul primar, pentru casa 
lui în construcţie şi o păstrează aici până o montează... Că doar 
cine vine în timpul săptămânii să se cunune? Nimeni! 

Mirela: Chiar aşa Delia, spune-mi te rog, că tu lucrezi la 
registratură, e cineva programat la sfârşitul săptămânii? 

Delia: Nu e nimeni Mirela! În ziua de azi nu prea se mai cunună 
lumea... Stau aşa hăndrălăi, unii cu unele şi uită să se mai cunune. 
Nu mai au respect pentru instituţia căsătoriei. 

Mirela: Aşa e! Oamenii sunt neserioşi în ziua de azi... 

Delia: Ia pune tu mâna să scoatem uşa asta pe hol, că nu şade 
deloc bine aici! Poate cu timpul vor veni totuşi niscaiva doritori să 
se cunune şi ce or zice când or vedea ditamai uşa în sala de 
cununii?... (Scot uşa afară din scenă prin partea stângă. Delia 
revine cu o mătură în mână şi începe să măture de zor până 
ajunge la masa de pe scenă.) 

Delia: Mirela? 

Mirela (reintrând în scenă): Da! 

Delia (punând mătura de o parte): Ia prinde şi de masa asta să 
o mutăm mai pe centru... Aşa... Şi acum scaunele... Foarte bine... 
Nu arată mai bine acum? 

Mirela: Arată. Dar fără miri tot o cameră goală rămâne. 

Delia: Lasă dragă Mirela nu mai ofta, că vine şi vremea 
mirilor... 

II. La pensie? 


(Îmbrăcat în costum, bine aranjat, primarul intră în scenă din 
partea dreaptă, ţinând în mâna stângă un registru şi un stilou.) 

Primarul: Văd că redecoraţi pe aici. Foarte bine. Mi-a telefonat 
unul Aurelian că vrea să se însoare urgent... Trebuie să ajungă 
imediat... O fi pierdut vreun pariu sau ceva, că altfel nu înţeleg de 
unde atâta grabă. Că doar lucrurile acestea nu se fac aşa de peo 
clipă pe alta. Că trebuie pregătire şi chibzuială şi reflecţie... 

(Primarul pune registrul şi stiloul pe masă apoi se aşează la 
masă.) 

Delia: Cum aşa domnule primar? Chiar acum vine cineva să se 
cunune? Dar nu e Sâmbătă! Nici Duminică! Şi nici 1 Aprilie! 

Primarul (stând la masă): Asta este! Nu comentăm noi. Suntem 
slujbaşi ai guvernării civile şi ne facem datoria când patria şi 
cetăţenii ei devotați ne-o cer. Vor oamenii acte? Le dăm acte! Doar 
avem o grămadă de certificate de căsătorie ce aşteaptă să fie 
completate. Şi un-doi le completăm... 

Luăm un stilou (ia stiloul în mână) şi le completăm datele... 
Apoi întrebăm clientul... Şi el zice „Da!” (Nici unul nu a zis până 
acum „Nu!” - Nu ştiu ce e cu ei...) Şi apoi întrebăm clienta. Şi ea, 
să vezi surpriză, o să zică tot „Da!”... Şi cu asta basta. (Pune 
stiloul pe masă.) li declar căsătoriţi, bem şampania şi pleacă 
oamenii fericiţi cu hârtia în buzunar. Nu e asta o muncă frumoasă? 
- Le dai la oameni hârtii şi îi faci fericiţi... 

Delia (aşezându-se pe un scaun lângă masă): Ce ţi-e şi cu 
tineretul din ziua de azi!... Tocmai îi spuneam Mirelei că se cunună 
aşa, dintr-o dată, spontan, pe nepusă masă... Nu mai au răbdare 
să se cunoască şi ei ca lumea. Prea se grăbesc! Şi prea mulţi se 
căsătoresc! Şi fac copii! Şi planeta se suprapopulează!... Nu-i aşa 
Mirela? 

Mirela: Poftim?... Parcă ziceai... 

Delia: Chiar asta zicem mai înainte (i trage cu ochiul), nu mai 
ţii minte?... Aiurită mai eşti... 

Mirela (aşezându-se şi ea pe un scaun, lângă Delia): A ba da, 
aşa e: prea se grăbesc la însurătoare şi se cunună prea des! - Să 
o lase şi tinerii ăştia mai moale cu formalităţile astea birocratice!... 

Ce? Nu pot trăi şi ei împreună fără acte vreo câţiva ani? Aşa, să 
vadă dacă se potrivesc... Să facă un copil - doi, să iasă la pensie 
împreună şi de abia după ce au constatat fără putinţă de tăgadă că 
legătura lor e una trainică, să vină şi ei, acolo, după şaizeci de ani, 
să-i cununaţi... Nu domnule primar? 

Primarul: Să ştii Mirela că nu e o idee rea! Aşa mai stau şi eu 
relaxat şi nu mai trebuie să completez tot felul de hârţogării din 

astea numite pompos acte civile... De parcă îs vreun popă sau 
ceva... 

Mirela: Chiar aşa: dacă se duc la popa ce mai vin şi pe aici? - 
Se căsătoresc de două ori sau cum? Eu aşa zic domnule primar: 
odată şi bine, după ce ies la pensie, nu mai devreme... 


III. Aşa e moda... 


(Se aud bătăi în uşă.) 

Primarul: Ne-au sosit clienţii!... Ei trebuie să fie: preafericitul 
doritor de însurătoare şi preafericita lui iubită spontană... 

Maxim (intrând singur din stânga, îmbrăcat cu un costum 
elegant, cu pălărie pe cap, cu eşarfă la gură şi cu ochelari fumurii 
la ochi, zice cu voce puternică): Bună ziua! 

Primarul (ridicându-se speriat de pe scaun): Aoleu! Aţi venit să 
ne jefuiţi?... (Femeile încremenesc şi ele de spaimă.) Să ştiţi că nu 
ţinem bani pe aici! Uite, ridic mâinile sus! Şi voi fetelor!... (Stând 
pe scaune ridică şi ele mâinile sus). 

Maxim: Domnule primar? 

Primarul: Da eu sunt! Fac ce vreţi dar v-am spus - nu avem 
bani - o ducem greu că e criză! Nici salariile nu le putem plăti la 
timp!... Mergeţi vă rog vizavi că este o bancă. Şi e deschis toată 
ziua! r 

Maxim (se apropie de primar): Domnule primar... (Îşi trage în 
jos eşarfa de pe faţă şi îşi dă jos ochelarii de la ochi.) Am vorbit 
mai înainte la telefon... 

Primarul: Poftim? Nu am vorbit cu nici un hoţ la telefon! Nu mă 
implicaţi în chestia asta! Fetelor, nu am nici o legătură! Jur! 

Maxim: Domnule primar vă rog lăsaţi mâinile jos, sunt eu 
Aurelian, cel cu mariajul rapid... Am vorbit mai devreme la 
telefon... 

Primarul: A, da? (Lasă mâinile jos.) Domnul Aurelian? V-am 
confundat: am crezut că sunteţi un hoţ... V-am văzut cu masca pe 
faţă şi de aceea... Fetelor puteţi lăsa şi voi mâinile jos: hoţul nu e 
hoţ!.. (Fetele lasă mâinile jos.) E mirele de care vă vorbeam! 
(Primarul dă mâna cu Maxim.) Apropo: ce e cu masca asta pe 
faţă? 

Maxim: Chestii de modă domnule primar: am vrut şi noi o 
nuntă tematică, ceva mai exotic şi ceva feminist... 

Primarul: Aa... S-a schimbat moda!... Am citit prin ziare că 
feministele promovează egalitatea cu bărbaţii, chiar şi în privinţa 
voalului de căsătorie - dar sunteţi primul care pune teoria în 
practică... Bravo! Sunteţi un om îndrăzneţ... 

Maxim: Exact asta era ideea: egalitatea sexelor! 

Delia: Vai de mine domnule ce ne-aţi speriat! 


34 


Radu Lucian Alexandru 


Mirela: Auzi tu dragă: egalitatea sexelor! Ce o mai fi şi asta? 

Delia: Simplu Mirela - e atunci când mirele se îmbracă în rochie 
de mireasă şi mireasa în costum de mire... Dar îţi dai seama că 
mai e până atunci... 

Mirela: Aha!... Am înţeles... 

Primarul: Dar mireasa unde este? 

Maxim: Aşteaptă afară să rezolv eu formalităţile birocratice şi 
vine apoi şi ea să facem ceremonia... 

Primarul (aşezându-se la masă:) Foarte bine: buletinele vă rog! 
(Maxim îi dă buletinele.) Aurelian Maximus şi Iulia Flavia Carta... 
Vă trec datele în registru şi suntem gata să începem... (Deschide 
registrul şi începe să completeze datele.) Aşa deci: Aurelian şi 
Iulia? 

Maxim: Flavia! Toată lumea îi zice Flavia! Şi mie cei mai mulţi 
îmi zic Maxim dar Flavia îmi zice mai mult Aurelian.... Deci Aurelian 
şi Flavia... Aşa e cel mai bine... 

Primarul (completând în continuare în registru): Bine... Atunci 
Aurelian şi Flavia... (Când termină de completat datele în registru 
întreabă:) Şi naşii unde sunt? 

Maxim: Naşii?... Aă... Nu avem!... Că e o nuntă fulger... Ne-am 
hotărât în urmă cu o jumătate de oră şi nu am avut timp şi de 
naşi... 

Primarul: Bine... Dar vă trebuie martori... 

Maxim: Martori? A, da! Martori... Păi nu avem nici martori... 

Primarul: Aşa zice legea: e nevoie de doi martori... 

Maxim: Asta e: ne-am grăbit... Şi nu am avut timp nici de 
martori... 

Primarul: Aşa deci: v-aţi grăbit... Dar timp să vă grăbiţi aţi 
avut? 

Maxim: Sigur! Că nu ne-am grăbit chiar aşa tare. A trecut 
totuşi o jumătate de ceas de când ne-am hotărât să ne 
căsătorim... Nici nu ştiu dacă am bătut recordul mondial, că totuşi 
parcă a durat prea mult, dar până s-a îmbrăcat cu rochia, până am 
luat şi eu pe mine costumul, până am ajuns la primărie a durat un 
pic... Că nu puteam să venim chiar în pielea goală şi nici cu hainele 
de stradă, că dădea prost la poza de nuntă. Înţelegeţi, nu? 

Primarul: Bine, bine... Înţeleg! Hai că vă rezolv eu! Delia! 
Mirela! 

Delia: Da domnule primar! 

Primarul: Tinerii aceştia se grăbesc să se căsătorească şi au 
uitat de martori... Vreţi să fiţi voi două martore la cununia lor? 

Delia (se ridică în picioare): Ce să facem... Dacă ăsta e 
serviciul... Unde semnăm? 

Primarul: Încă nu... Mai încolo... Staţi numai aici şi luaţi aminte 
la ce se întâmplă!... 

Mirela: Bine domnule primar... Cum să nu ajutăm noi 

tineretul... 

Primarul (ridicându-se de pe scaun): Păi atunci cheamă mireasa 
să începem... 

Maxim: Incepem? 

Primarul: Da! R 

Maxim: Numai puţin să-mi pun costumaţia!... (Îşi ridică eşarfa 
pe faţă, îşi pune ochelarii la ochi şi iese să cheme mireasa 
înăuntru). 

Delia: Ce ţi-e şi cu tinerii ăştia! Au înnebunit cu toţii. Se însoară 
în juma de ceas, vin mascaţi, uită de naşi, de martori... S-a întors 
lumea cu fundul în sus domnule primar... 

Primarul: Lasă Delia, ce treabă ai tu? Noi suntem la servici, 
ofiţeri ai statului, şi nu ne interesează ce şi cum, doar să intre, să 
zică „Da!”, „Da!”, să semneze şi să plece în treaba lor şi noi în a 
noastră... 

Mirela (se ridică de pe scaun): Da chiar aşa tu Delia, ce îţi baţi 
capul? Fiecare cu păsărica lui... 


IV. Oameni hotărâți... 


(Mirii intră în scenă.) 

Delia: Bravo! (Bate din palme.) Ce rochie frumoasă şi ce 
voal!... Bravo! Aşa arată o mireasă!... 

Iulia: Mulţumesc! 

Primarul: Atenţie să nu vă împiedecaţi! Vedeţi ceva prin voalul 
acela?... Aveţi grijă să nu vă accidentaţi! Amândoi, da? 

Maxim: Da! Suntem atenţi! 

Primarul: Deci... Iulia... 

Iulia (uşor speriată): Da?! 

Primarul: Ăă... scuze: Flavia!... 

Iulia (revenindu-şi din emoție): Da! 

Primarul: Aşa! Şi Maximus... 

Maxim (dregându-şi glasul): Hm... Hm... Aurelian... Maximus... 

Iulia: Maximus? 

Maxim: Da, numele de familie... 

Iulia: Ce frumos... i 

Primarul: Deci Aurelian şi Flavia... Incepem da? 

Iulia: Da! 

Maxim: Da! 

Primarul: Acum, da? 

Iulia: Da! 

Maxim: Da! 

Primarul: Foarte bine! Fiți atenți la mine că începem cu poezia - 
da? 

Iulia: Da! 

Maxim: Da! 

Primarul: Bine! Dar sunteţi siguri, nu? Nu vă mai răzgândiţi? 

Iulia: Da! 

Maxim: Nu!... A da, nu ne răzgândim! 

Iulia: Nu, nu! Nu ne răzgândim! 

Primarul: Că nu vreau să completez actele degeaba şi mâine să 
mergeţi la divorţ... Mai ales că am înţeles că vă căsătoriţi cam în 
grabă... Trebuie să fiţi hotărâți... Foarte hotărâți! Da? 

Iulia: Da! 

Maxim: Da! Suntem hotărâţi!... Flavia?... Eşti hotărâtă, nu? 

Iulia: Da Aurelian! Foarte hotărâtă!... Nici o problemă!... 


V. Muncă de birou 


Primarul: Aşa... Martorele... Delia? 

Delia: Da domnule primar?... Pot să înceapă!... Sunt doar un 
pic obosită că am mutat pe aici mobila, aţi văzut doar, şi am tot 
măturat: dă-i cu mătura în sus, dă-i cu mătura în jos, dă-i cu 
mătura la stânga, dă-i cu mătura la dreapta, dă-i cu mătura 
încoace, dă-i cu mătura încolo... 

Primarul: Şi ai ameţit te pomeneşti? 

Delia: Doar un pic domnule primar... Dar sunt perfect 
conştientă... li văd şi pe mascaţi şi tot... Văd tot!... Inregistrez 
tot!... E totul ok!... 

Primarul: Bun... Mirela? 

Mirela: Şi eu domnule primar, tot aşa, un pic obosită... Că ştiţi 
că v-am ajutat mai înainte să faceţi curat în biroul 
dumneavoastră... 

Primarul: Da!... Cum să nu ştiu?... Ai un bonus Mirela!... Un 
mare bonus!... 

Mirela: Mulţumesc domnule primar! E bine să ştii că îţi este 
apreciată munca... 

Primarul: Foarte apreciată dragă Mirela. Mă ajuţi şi mâine, nu? 
Că mai avem ceva treabă prin birou... 

Mirela: Sigur!.. Cu mare plăcere domnule primar!... Asta îmi 
este meseria: doar sunt secretara dumneavoastră... Imi place 
foarte mult să lucrez cu tine... ăăă... cu dumneavoastră... 

Primarul: Excelent!... Aşa. Unde eram?... 

Delia: La curăţatul biroului domnule primar... 

Primarul: Ehei!... Şi ce l-am mai curăţat!... Şi încoace şi încolo, 
de se cutremura tot... Şi l-am lustruit... şi încoace şi încolo, din 
toate poziţiile!... Nu-i aşa Mirela? 

Mirela: Sunteţi bun domnule primar!... Recunosc... Vă pricepeţi 
la.. la curăţenie, sunteţi maestru ce mai... Maestru în arta 
dormitorului... Aă, pardon: biroului... biroului... da, biroului! Să nu 

se înţeleagă greşit!... 

Delia: Aşa deci! Aţi făcut curat în birou... Foarte bine! Şi eu am 
măturat de zor pe la mine pe la registratură. Ce-i drept, m-a ajutat 
şi domnul viceprimar: şi măturam amândoi!... Ba în jos, ba în sus, 
ba din stânga, ba din dreapta, ba înainte, ba înapoi... 

Am făcut o curăţenie la registratură, clasa întâi!... Mi-e frică 
numai să nu fi făcut domnul vice vreo întindere la muşchii spatelui 
de la cât s-a aplecat acolo cu mine.... 

Primarul: Nu! Stai liniştită! Nu avea nimic! Şi i-a făcut plăcere 
să te ajute! Mi-a spus că te-a ajutat... I-a făcut mare plăcere să 
ştii!... 

Delia: Păi cred şi eu: când pui suflet se vede: şi eu pun suflet în 
arta măturatului domnule primar!... 


VI. În pas cu moda 


Maxim  (dregându-şi glasul): Hm... Hm... Domnule primar 
putem revenii la noi?... 

Primarul: A, da... Stai Delia că povestim mai târziu. Oamenii 
aceştia vor să se căsătorească şi se grăbesc... 

Aşa deci: suntem la o nuntă cu tematică mascată... Păi dacă e 
tematică e tematică nu ai ce face... Stai că aveam şi ceva basmale 
pe aici!... (Caută în sertarul de la masă şi le găseşte.) 

A, da, uite aici!... Le-am primit mai demult cadou de la o 
biserică de pocăiţi... Fetelor luaţi şi voi câte o basma din asta şi 
acoperiţi-vă faţa cu ea!... Şi îmi leg şi eu una la gură... Să fim cu 
toţii mascaţi... 

Asta este: dacă aşa e moda! Nu trebuie să rămânem în urmă... 
Trebuie să ne adaptăm cât mai repede!... Şi iată că ne adaptăm!... 
Că nu e mare lucru... Important este ca oamenii să se 
căsătorească în continuare, să vină salariul şi să avem biroul curat 
şi lustruit!... 

Delia (după ce-şi acoperă fata cu năframa dată de primar): E 
bine aşa domnule primar? 

Primarul: Foarte bine Delia!... Bun... Ce mai lipseşte? Mirela tu 
eşti secretara mea... Ce mai lipseşte? A, da: nişte flori... Să-i dăm 
miresei la sfârşit... Te duci tu Mirela să cauţi nişte flori? Sunt şi la 
mine în birou câteva... Du-te şi adu-le, te rog! 

Mirela: Imediat domnule primar... 

(Mirela pleacă după flori şi iese din scenă prin partea dreaptă.) 

VII. În pas cu timpul 


Delia (după un moment de tăcere): Domnule primar, dacă tot 
sunt martoră la această căsătorie, vreau să le zic şi eu ceva la 
tinerii miri aici de faţă până revine Mirela... 

Primarul: Zi-le Delia că nu se supără - doar le eşti naşă cum ar 
veni! 

Delia: Dragi miri! (Ridică mătură ei de pe jos şi le-o arată:) 
Mătura... e simbolul casei curate, al hărniciei, al prosperității, al 
ordinii... Să o folosiţi mereu cum se cuvine şi întotdeauna veţi avea 
casa curată şi frumoasă şi plăcută la vedere!... 

Apoi, ştiţi că se zice „Casă de piatră!” - dar nu ar mai trebui, 
deoarece în ziua de azi casele nu se mai fac din piatră ci din 
cărămidă, din BCA, din beton, din lemn şi din alte materiale... 

Prin urmare, urarea ar trebui să fie mai degrabă, către mire, că 
el e constructor prin firea lui: „Casă de cărămidă!”... Sau: „Casă de 
BCA!”... Sau: „Casă de plăci de beton cucurigu la bloc!”... Şi către 
mireasă: „Casă  curată!”, „Gătire  plăcută!”, „Să  mături 
îndemânatic!”, „Să ştergi geamurile cu talent! Şi praful cu maxim 
entuziasm!”... Şi aşa mai departe... 

De acea eu acum vă urez din toată inima: casă curată şi să 
trăiţi fericiţi până la adânci bătrâneţi!... 

Iulia: Mulţumim Delia! Eşti tare drăguță! 


VIII. Momentul adevărului 


(Mirela se întoarce cu un buchet de flori şi îl pune pe masa 
primarului. ) 

Primarul: Bun! S-a întors şi Mirela cu florile... Cred că putem 
începe... Deci!... Aurelian, o iei în căsătorie pe Flavia? 

Maxim: Da! 

Primarul: Flavia, cu voie bună şi fără a fi de nimeni obligată, îl 
iei în căsătorie pe Aurelian? 

Iulia: Da! 

Primarul: Foarte bine! Atunci vă declar căsătoriţi! Să cadă 
măştile şi să vină săruturile! 

(Primarul işi dă eşarfa jos de pe faţă. Delia şi Mirela fac acelaşi 
lucru. Cei doi miri însă ezită să-şi scoată acoperămintele de pe 
faţă.) 

Primarul: Am terminat!... Sunteţi căsătoriţi acum!... Puteţi să 
vă daţi jos voalurile şi să vă revedeţi la faţă spre întâlnire senzuală 
în primul vostru sărut matrimonial!... 

Iulia: Aurelian! 

Maxim: Da! 

Iulia: Acum că suntem căsătoriţi trebuie să mă iubeşti aşa cum 
sunt, la bine şi la rău!... Nu crezi? 

Maxim: Sigur Flavia! Şi tu trebuie să-mi fii alături în toate 
momentele grele şi în toate momentele fericite!... Nu? 

Iulia: Desigur, prinţul meu! 

Maxim: Aşa! Prinţ!... Şi tu prinţesa mea, bineînţeles! 

Primarul: Hai oameni buni că nu avem toată ziua la dispoziţie! 
Măştile jos!... Că nici nu vă vedeţi bine prin ele!... 

Maxim: Numai puţin domnule primar că trebuie să mai 
pregătim un pic atmosfera necesară pentru sărut, ca să fie cât mai 
romantic... Iulia, dă-mi voie să te sărut! 

Iulia: Vino prinţul meu! 

(Maxim se apropie, îşi ridică eşarfa doar cât să i se vadă gura, 
ridică şi voalul miresei doar cât să-i vadă buzele şi apoi o sărută cu 
patimă un timp destul de indelungat...) 

Delia: Bravo!... (Aplaudă). Felicitări!... 

(Primarul şi Mirela aplaudă şi ei.) 

Delia (către Mirela): Zici că acum se sărută pentru prima oară... 

Mirela: Mai ştii? 

Delia (după ce aplaudă din nou): Ce frumos.!... 

După câteva secunde Maxim se opreşte şi întreabă (tot cu faţa 
acoperită): Cum e? Dulce nu? 

Iulia: Foarte dulce! 

(O mai sărută o dată şi încă o dată şi iar o sărută - tot aşa cu 
voalurile doar pe jumătate ridicate): 

Iulia (uşor ameţită): Aurelian!... Ce sărut pătrunzător ai!... 

Maxim: Iulia Flavia dă-mi voie acum să-ţi dezvălui faţa! (Se 
apropie şi îi dă voalul pe spate:) Eşti frumoasă ca o zână!... Vei fi 
mereu peste dragostea mea stăpână, zi de zi şi lună de lună!... 
Iubirea mea-i deplină pentru a ta făptură!... 

Iulia: Chiar! E ok! Sunt ok? Îţi place de mine? Nu te-ai supărat? 

Maxim: De ce să mă supăr! Frumuseţea ta e nestemată aprinsă 
peste al lumii orizont... şi-mi luminează viaţa... de seara până 
dimineaţa!... 

Iulia: Ce drăguţ! Am avut aşa mari emoţii! Bine că nu te-ai 
supărat! Hai să-ţi dezvălui şi eu chipul tău de prinţ! 

(Iulia se apropie şi îi trage eşarfa jos de pe faţă. Maxim îşi dă 
ochelarii jos de pe ochi şi pălăria din cap şi face cu ea o mare 
plecăciune în faţa Iuliei.) 

Maxim: Mereu la dispoziţia ta scumpa mea soţie! 

Iulia (şocată): Vai de mine!... ŢJineţi-mă că leşin!... 

(Maxim se repede şi o prinde de mijloc...) 

Iulia: Vai de mine!... Tu cine eşti? 

Maxim: Aurelian! 

Iulia: Care Aurelian? 

Maxim: Aurelian Maximus! 

Iulia (îşi revine): Deci şi tu tot Aurelian? I-am spus Flaviei că 
poate se va întâmpla vreo confuzie!... Dar ea nu şi nu: că doar 
prinţul vine mascat... Dar uite că au mai venit şi alţii!... Dacă acum 
aşa e moda... 

Aurelian dragă... te rog să mă scuzi!... Cred că s-a produs o 
confuzie... Te-am confundat cu alt Aurelian... Sărmanul meu prinţ, 
ce o fi cu el? O fi crezut că nu mai vin şi o fi plecat în treaba lui... 

Maxim: Aşa deci... O confuzie... I-am spus eu lui Aurelian că tu 
de fapt îl iubeşti pe el şi că eu doar vă încurc... Dar el o ţinea pe a 
lui: că tu eşti spontană şi profiţi de orice oportunitate!... Şi am zis 
să încerc... De ce nu? Încercarea moarte n-are!... 

Ei bine Flavia, mi-a părut bine de cunoştinţă!... Să ştii că în 
timp ce v-aţi plimbat prin centru l-ai cucerit total pe Aurelian. Aşa 
viteză de cucerire nu am mai văzut la nimeni. Respectele mele! Şi 
să ştii că vin de la un maestru în arta cuceririi... 

Apropo! Dacă nu îţi iese pasenţa cu el te rog să-mi dai de 
ştire!... O să vin imediat să te consolez!... 

Primarul: Ce faceţi măi oameni buni? Ce-aţi făcut? V-aţi 
confundat pe scările primăriei sau ce? Am însurat pe cine nu 
trebuie? Mai vin şi alţii? Ce se întâmplă aici?... Bine măcar că nu 
aţi semnat încă actele de căsătorie! 

Maxim: Scuze domnule primar!... Într-adevăr cred că s-a 
produs o confuzie... De la moda asta nouă cu măşti şi voaluri: eu 
am încurcat mireasa şi ea o fi încurcat mirele. Nu-i aşa Flavia? 

Iulia: Aşa e... Dar stai puţin! Tu îl cunoşti pe Aurelian al meu? 
Ce-aţi făcut? Te pomeneşti că aţi făcut schimb de roluri!... 

Maxim: Cam aşa ceva Flavia... A fost ideea lui să ştii... Am vrut 
să-ţi facem o farsă... 

Iulia: Ce farsă?... Ce Flavia? Eu sunt Iulia! 

Maxim: Care lulia?... Adică da! Eşti Iulia Flavia! 

Iulia: Păi da! Dar eu nu sunt Flavia, cuceritoarea rapidă, ci sunt 
prietena ei... 

Maxim: Cum? A dracului fată! A făcut şi ea schimb cu tine? 

Iulia: Exact! 

Maxim: Bravo lor domnule! Se mişcă amândoi mai ceva decât 
vântul... Le merge mintea brici!... Şi se iubesc nebuneşte - doar că 
nu sunt pregătiţi de căsătorie... 

Iulia: Aşa zici tu? Că Aurelian o iubeşte pe Flavia?... 

Maxim: Sigur! Mi-a mărturisit acest lucru, doar că îi era milă de 
tinereţea lui şi nu voia să se însoare aşa de repede... Plus că nu 
ştia dacă şi Flavia îl iubeşte la fel... 

Iulia: Cine ştie?... Probabil că da!... Flavia e o romantică, sigur 
s-a îndrăgostit de el că altfel nu-l cerea în căsătorie... 

Maxim: Aşa zic şi eu!... 

IX. Acord de voinţă 


Iulia: Şi noi ce facem acum? Mai suntem căsătoriţi sau nu? 

Maxim: Nu ştiu Iulia... Mie îmi place de tine, chiar foarte mult, 
şi săruţi precum o prinţesă... Dacă vrei poţi fi prinţesa mea şi eu 
prinţul tău... Ce zici? 

Iulia: Chiar? Iţi place de mine? 

Maxim: Eşti iubirea vieţii mele! Te-am îndrăgit de la prima 
vedere!... 

Iulia: Hai mă Aurelian, sau Maxim... Cum ţi se zice de obicei? 

Maxim: Maxim. 

Iulia: Hai mă Maxim, că doar ai mai văzut şi alte femei până 
acum... Se vede pe faţa ta că eşti bărbat cu experienţă... Arăţi mai 
degrabă a rege nu a prinţ... 

Maxim: Ai dreptate: rege nu prinți... Prinţul să ştii că de la 
mine a învăţat cum să atace regatele... 

Iulia: Foarte bine!... Şi zici că-ţi place de mine?... 

Maxim: Eşti regina visurilor mele! Tu eşti izvor de frumuseţe şi 
plăcere!... 

Iulia: Şi atunci ce facem? 

Maxim: Ştii ce Iulia! Hai să te întreb ceva. 

Iulia: Te rog! 

Maxim: Sper însă să nu ţi se pară prea brutală întrebarea 
mea!... 

Iulia: Ce e Maxim? Hai că după toată încurcătura asta cu 
măritişul nimic nu mă mai surprinde!... 

Maxim: Iulia... Chiar dacă ne cunoaştem doar de cinci minute, 
având în vedere că frumuseţea ta este răpitoare, că gesturile tale 
sunt gingaşe ca ale unei regine, că glasul tău este dulce precum 
mierea şi că sărutul tău mi-a îmbătat inima de fericire, eu vreau să 
te întreb acum ceva foarte important... 

Iulia: Spune Maxim... Te ascult! 

Maxim: Iulia... Vrei să te căsătoreşti cu mine? 

Iulia (surprinsă): Poftim? Mă ceri în căsătorie? 

Maxim: Da! 

Iulia: Ţine-mă că leşin! 

Maxim (prinzând-o în braţe): Sunt alături de tine zi de zi şi 
noapte de noapte. Tu eşti pofta inimii mele, tu eşti amorul meu 
devenit din căutare îndelungată împlinire spontană prin patimi 
dezlegată... 

Delia: Măi sărut-o omule odată să o ajuţi să se hotărască. Nu o 
lăsa să leşine! 

Maxim: Bună idee! (Şi o sărută cu patimă.) 

Iulia (revenindu-şi): Ce dulce eşti tu Maxim! Răspunsul meu 

este da! Vreau să fii bărbatul meu!... Am venit să mă mărit? Mă 
mărit şi gata! In plus tehnic sunt deja măritată cu tine. Nu? 

Maxim: Exact! Vino încoace să te sărut regina mea!... (O 
sărută. ) 

Iulia: Excelent sărut: ce gust, ce aromă, ce mişcări, ce 
precizie... Tu eşti regele meu... Şi eu regina ta... Iată: acum soarta 
mi s-a împlinit şi am ajuns după cum toată lumea vede, la fel ca 
toate femeile iubite din lume, mireasă: mireasă din întâmplare... 


Delia: Bravo! (Aplaudă.) Bravo! (Către Mirela): Aşa ceva numai 
în filme vezi! 

(Mirela şi primarul aplaudă şi ei.) 

Primarul: Vino încoace Mirela să te îmbrăţişez! De astăzi trebuie 
să ştie toată lumea că tu eşti iubirea vieţii mele!... 

Delia: Vai domnule primar, dumneavoastră şi cu Mirela? Şi eu 
care am crezut că lustruiaţi biroul! Şi că vă place curăţenia... Şi că 
Mirela vă ajuta să udaţi florile... 

Primarul: Ehei!... Şi ce le-am mai udat!... (Arătând spre 
Mirela:) Nu vezi ce frumoasă şi fericită este această floare? Şi chiar 
m-a ajutat să ştii! Foarte mult! Ştie nişte tehnici de grădinărit de 
rămâi mască! Dar acum te rog du-te cu Mirela şi aduceţi o 
şampanie şi nişte pahare să închinăm cu mirii. Găsiţi la mine în 
birou tot ce trebuie. 

Delia: Felicitări Mirela! (O imbrăţişează. ) 

Mirela: Mulţumesc! 

Delia: Deci ăsta era secretul secretarei? 

Mirela: Hai că acum nu mai e secret. Să mergem după 
şampanie şi să sărbătorim că cine ştie, la cum merg lucrurile, 
poate că nu mai trebuie să aştept până la pensie!... 

(Mirela şi Delia ies din scenă prin partea dreaptă.) 


X. Momentul potrivit? 


(Din stânga intră în scenă, ţinându-se de mână, Aurelian şi 
Flavia... Se întâlniseră pe hol, au pândit pe la uşă să vadă ce se 
întâmplă şi acum erau amândoi bucuroşi de  turnura 
evenimentelor. ) 

Aurelian: Salut Maxim! Salut Iulia! (Se apropie, îi dă un buchet 
de flori miresei şi o îmbrăţişează:) Felicitări pentru mariaj! 

Iulia: Mulţumesc Aurelian... 

Aurelian (către Maxim:) Bravo domnule! (Dă mâna cu el şi îl 
îmbrăţişează:) Te-ai descurcat exemplar!... Casă de piatră!... 

Maxim: Aşa să fie! 

Flavia: Felicitări Iulia! (O îmbrăţişează.) Jur că nu am ştiut că 
şmecherul acesta va face schimb cu prietenul său... Dar cum îţi 

spuneam - e mai rapid decât clipa!... Felicitări şi ţie Maxim! (Î/ 
îmbrăţişează. ) 

Aurelian: Ei, lasă că nici tu nu eşti mai prejos! Era cât pe ce să 
îmi dai şah-mat. De abia am scăpat din încercuirea ta. Strategiile 
tale de atac fac mai mult decât o armată întreagă de fluturaşi 
prinţesa mea! 

Maxim: Ce faceţi măi îndrăgostiţilor? Provocaţi încurcături?... 
Oricum mersi! Vă rămân dator! Aşa o regină ca lulia unde găseam 
eu fără ajutorul vostru? (O strânge în braţe pe Iulia.) 

Iulia: Ai dreptate Maxim! Ştrengarii aceştia doi merită şi 
mulţumirile mele. Iată că din ceaţă şi din fum nu iese întotdeauna 
ceea ce aştepţi ci cu totul altceva: nu un prinţ, ci un rege. Regele 
Maximus! 

Maxim: Şi regina Iulia! Aşa e! Dar auziţi măi tinerilor: te 
pomeneşti că vouă vă e frică de căsătorie! 

Aurelian: Cui? Mie? Nu!... Doar că toate la timpul lor! 

Flavia: Nici mie! Aştept doar momentul potrivit! 

Aurelian: Aşa deci încă îl aştepţi? 

Flavia: Şi ce? Ai ceva împotrivă? 

Primarul: Mă scuzaţi că intervin dar eu sunt aici, mereu la 
datorie, îmi daţi buletinele şi vă rezolv şi pe voi în cinci minute. Cu 
măşti sau fără, cum vreţi voi! Deja sunt antrenat... 

Aurelian: Nu mulţumim! Încă nu e cazul pentru noi! 

Flavia: Aşa deci: dai înapoi! Am ştiut eu că nu eşti serios. Că 
doar teoria e de tine. Că nu eşti tu chiar atât de spontan pe cât 
pretinzi. De acea te-am cerut în căsătorie... Că ştiam că nu eşti 
ceea ce pari... 

Aurelian: Cine?... Eu? Vai Flavia!... Dar cum poţi spune aşa 
ceva! Doar am zis „Da!”. Şi nu dau înapoi... Atâta doar că am vrut 
să-ţi fac o farsă... Aşa: tot spontan... Mi-a venit ideea în timp ce 
mergem după costum... Dar văd că tu ai dat înapoi!... Văd că 
atunci când m-ai cerut în căsătorie ai jucat de fapt la cacealma... 
Mă gândeam eu că o fată nu poate pricepe aşa bine teoria jocului 
vieţii, a trăirii spontane, a iubirii fără rezerve... 


XI. Locul potrivit? 


Iulia: Hai nu mai daţi vina unul pe altul. Adevărul este că aţi 
dat amândoi înapoi. Dar dacă regretaţi pasul acesta, totul se 
rezolvă foarte simplu: suntem în locul potrivit. Şi nu trebuie să 
ziceţi nimic altceva decât „Da!” şi încă un „Da!” şi gata... Sunteţi şi 
voi rezolvaţi. Domnul de aici e tare simpatic şi vă rezolvă şi pe voi 
cât ai zice peşte... Ia să vedem, puteţi zice „Da!”? Aurelian? 

Aurelian: Nu! 

Iulia: Flavia! 

Flavia: Nu! 

Maxim: Se ţin tare dragă nevastă. Eu zic că trebuie ajutaţi. Eu îl 
prind pe Aurelian, tu o prinzi pe Flavia şi îi aducem legaţi aici în 
faţa primarului că doar ştim că se iubesc nebuneşte... 

(Maxim se îndreaptă către Aurelian...) 

Aurelian (fugind de Maxim): Maxim! Nu! Nu vreau! 

Maxim: Ba da! Hai la însurătoare! 

(Iulia începe să alerge după Flavia.) 

Flavia (fugind de Iulia): Nu Iulia! Nu mă mărit! 

Iulia: Ba da! Chiar acum! 

(Aurelian o ia de mână pe Flavia şi aleargă cu ea pe scenă. 
Maxim şi Iulia aleargă după ei.) 

Maxim: Da! Da! La însurătoare cu voi! 

Iulia: Da! Da! La însurătoare! 

Aurelian: Nu! Nu acum! Fără mariaj! 

Flavia: Nu! Nu! Fără mariaj! 

(Aurelian şi Flavia sunt înghesuiți de miri în colţul din stânga, în 
fundul scenei, şi nu mai au unde să fugă.) 

Maxim (apropiindu-se ameninţător de ei, alături de Iulia): Hai 
tinerilor! La însurătoare cu voi! 

Aurelian: Ajutaţi-ne domnule primar! Oamenii aceştia vor să ne 
căsătorească cu forţa! 

Primarul (intervenind cu voce fermă): Stimaţi cetăţeni! Dragi 
nuntaşi! Calmaţi-vă şi respiraţi uşor iar voi cei neînsuraţi nu mai 
alergaţi pe aici că alergaţi degeaba... Ia veniţi încoace! 

(Se calmează cu toţii şi se apropie de masa primarului. ) 

Primarul: Aurelian, Flavia... 

Voi fugiţi de întâmplare, dar ea vă ajunge oriunde aţi fi! 

Alergând prin semne de chemare, după plăceri şi bucurii, 

veţi sfârşi şi voi doar spre a fi mire şi mireasă din întâmplare... 

Plecând din cer, de la stele, de la lună şi de la soare, 

iubirea vine mereu prin joc de dragoste înălţătoare... 

şi vă cucereşte pe neaşteptate cu dorul acela nestins 

de a vă uni al vostru vis cu a voastră jumătate... 

Nu mai fugiţi deci de întâmplare: 

ea este, în lume, cea mai bună peţitoare! 


45 


Mireasă din întâmplare 


XII. Urări de bine 


(Delia şi Mirela revin pe scenă. Delia are în mâna dreaptă o 
sticlă de şampanie iar Mirela poartă o tavă plină cu pahare pe care 
o aduce şi o pune pe masă...) 

Primarul: lată că a sosit şi şampania!... Delia dă-mi-o mie că o 
deschid eu!... (Deschide sticla de şampanie...) 

Primarul (în timp ce toarnă în pahare): Haideţi cu toţii să 
ciocnim un pahar de şampanie în cinstea mirilor!... 

(Fiecare ia câte un pahar în mână. Se fac urări şi se ciocnesc 
pahare...) 

Aurelian: Să trăiţi! Să vă iubiţi! Şi unul prin altul mereu să vă 
împliniţi!... 

Flavia: Jucaţi jocul până la sfârşit! Profitaţi de orice ocazie 
pentru a iubi şi a vă face iubiţi!... 

Delia: Casă curată dragii mei miri! Şi casă solidă! Din cărămidă 
şi din beton. Din BCA nu vă recomand!... 

Mirela: Aşa să fie: casă luminoasă şi casă călduroasă! Şi iubire 
frumoasă! Dragoste gustoasă! Şi fericire aleasă!... 

Iulia: Mulţumim de urări! Să ne fie doar plăcerea invitată la 
masă şi doar bucuria să ne intre în casă! 

Maxim: Şi să fie toate în armonie pe pământ - să avem mereu 
doar veselie şi încântare în faptă, în vorbă şi în gând!... 

Primarul: Maxim, Iulia să aveţi o căsătorie trainică şi plină de 
surprize plăcute, precum cele care au dus la întâlnirea voastră! Iar 
voi Aurelian şi Flavia, poftiţi pe la primărie oricând doriţi, şi mai 
ales când veţi fi şi voi pregătiţi, să vă lăsaţi conduşi până la capăt 
de către întâmplare spre dragostea voastră cea mai mare!... 


XIII. Oricând! 


Aurelian (după ce bea toată şampania din pahar): Oricând vrea 
Flavia! Eu sunt mereu pregătit! Dar ea, aţi văzut: ezită! Şi nu o pot 
forţa! (Aşează paharul pe tava de pe masă.) 

Flavia: Aşa deci! Când vreau eu! Aţi auzit cu toţii ce a zis! Da? 

Iulia: Da! Am auzit! 

Maxim: Şi eu! 

Flavia: Bun! (Bea toată şampania din pahar, aşează paharul pe 
tavă şi apoi zice:) Te rog să mă priveşti în ochi Aurelian! Hai, 
priveşte în ochii mei!... Aşa!... Te rog să mă săruţi! 

Aurelian: Cu plăcere prinţesa mea! (O sărută.) 

Flavia: Excelent, prinţul meu! Acum hai să ne căsătorim! Chiar 
acum! Ai buletinul la tine? 

Aurelian: Of! Iar joci tare. Ţi-ai pus în cap să te măriţi cu mine 
şi nu mai scap până nu te iau de nevastă... Foarte bine!... Ce? 
Numai Iulia şi Maxim să se bucure deseară de noaptea nunţii? Hai 
şi noi!... 

Domnule primar aţi auzit porunca! (Scoate buletinul din 
buzunar şi îl înmânează primarului: ) Poftim buletinul... 

Ei, cum e Flavia? Să te văd acum ce mai facil... 

Flavia (bine dispusă): Ce să fac? Mă bucur!... Atâta doar că 
dacă ştiam că mă mărit acum măcar veneam şi eu în rochie de 
mireasă!... Nu mai ai răbdare până mă duc să fac rost de o 
rochie?... Că mai am o prietenă care tocmai s-a măritat şi sigur 
are o rochie prin dulap!... 

Aurelian: Hopa!... Flavia!... Cunoaştem deja şmecheria asta... 
Nu mai pleci nicăieri!... Dă buletinul încoace! 

Flavia: Imediat... Iulia, ajută-mă te rog! Ce să fac? 

Iulia: Mărită-te fată! Ştii ce simplu este? Şi ce bine te simţi 
după? 

Flavia: Chiar? Nu glumeşti? 

Iulia: Păi ce îmi arde mie de glume? Acum sunt femeie măritată 
dragă, aşezată la casa mea. Spune-i şi tu bărbate ceva! 

Maxim: Mişcă-te doar după pofta inimii tale Flavia! Nu regreta 
nimic şi nu spera nimic! Joacă-te cu viaţa şi viaţa se va juca cu 
tine!... 

Flavia: Mda... 

Aurelian: Deci, cum e? Nu ţi-am spus că nu eşti pregătită să 
mergi până la capăt? Flavia, tu nu trăieşti încă în clipă!... Dar ai 
putea să începi din secunda aceasta... (Se apropie de ea şi o 
îmbrăţişează:) Prin a trăi acum, în această clipă! O simţi cum 
vibrează?... Cum îţi bate inima?... Cum ţi se luminează faţa atunci 
când mă priveşti?... Cum îţi dansează buzele atunci când mă 
săruţi?... Cum îţi tresaltă trupul sub îmbrăţişarea mea?... Simţi?... 
Dacă ai simţi ar fi minunat... 


XIV. Iubire publică 


Flavia (după câteva secunde de tăcere): Aurelian?... Ţi-am spus 
oare că te iubesc? 

Aurelian: Aăă, nu... 

Flavia: Păi uite că îţi spun acum: Aurelian, eu te iubesc... Tu mă 
iubeşti pe mine? 

(Aurelian tace vreo cinci secunde. Nimeni nu zice nimic...) 

Aurelian: Ce trăim noi de un ceas şi ceva mi se pare incredibil. 
Flavia, oare nu visăm? Oare nu e totul un vis? Îmi bate inima aşa 
de tare şi mi-e teamă să-ţi spun te iubesc... Mi-e teamă că astfel 
visul acesta fără asemănare se va termina... Mi-e teamă de 

mărturisire Flavia... Mi-e teamă că te iubesc... 

Delia: Bravo! (Aplaudă.) Bravo!... Vă iubiţi asta e clar! Dar 
problema este: vă căsătoriţi sau nu? 

Primarul: La ce bun căsătoria dacă oamenii se iubesc aşa de 
mult! Ei sunt ca şi căsătoriţi. Mi-e clar că nu mai pot trăi unul fără 
celălalt... Felicitări dragii mei: vă declar soţ şi soţie! La ce vă mai 
trebuie hârtii? Dă-le încolo de hârtii! Căsătoria adevărată nu e cea 
de pe hârtie, ci aceea din sufletele mirilor: e iubirea lor mărturisită 
în public... Şi voi aţi făcut acest pas aici în prezenţa noastră!... 

Dar dacă vreţi vă pot întreba şi oficial şi semnăm şi hârtii că de 
asta mă plăteşte statul: să stau şi să semnez hârtii... Ce zici 
Aurelian? 

Aurelian: Domnule primar, eu am zis da! Am zis că la orice oră 
din zi şi din noapte. Ba mi-am declarat şi iubirea în public cum 
ziceaţi. V-am dat şi buletinul! Ce trebuie să mai fac? 

Primarul: Nu ştiu! Hai să o întrebăm pe Flavia!... Flavia tu ce 
zici? 


XV. O minune... 


Flavia: Ce să zic? Zic că v-am ţinut destul în suspans! Eu voiam 
să mă mărit de când am văzut ce fericită e Iulia cu regele ei 
Maximus... Dar prinţul acesta al meu a ezitat la început... Aşa că 
m-am prefăcut şi eu că ezit... Trebuia să-l las să creadă că mă 
prinde din nou la colţ şi apoi să-i dau lovitura de graţie - care fiţi 
atenţi - vine chiar acum: Aurelian! Şah-mat! Treci în faţa 
primarului şi spune „Da!”. Chiar în clipa aceasta! 

Aurelian: Ups! Ştiam eu că ceva nu e în regulă cu ezitarea ta... 
Tocmai de aceea am preluat iniţiativa ca să intri şi tu în priză: 
ştiam că nu rezişti la o provocare publică... Că eşti prea bătăioasă! 

Flavia: Aşa deci? Bine! Domnule primar zi repede poezia până 
nu se răzgândeşte Aurelian! 

Primarul: În sfârşit!... Dă-mi te rog Flavia şi tu buletinul! 

(Flavia scoate buletinul din poşetă şi-l înmânează primarului.) 

Flavia: Poftim! 

Primarul: Bun!... Aurelian Lovius vrei să o iei de soţie, să-ţi fie 
aproape la bine şi la greu, la necaz şi la bucurie, pe iubita ta Flavia 
Felice?... 

Aurelian: Da! 

Primarul: Bun! Până aici e bine!... 

Flavia Felice, vrei să-l iei de soţ, să-ţi fie sprijin şi împlinire, să 
vă alintaţi şi să vă ajutaţi, să vă iubiţi şi să vă îndrăgiţi, prin vreme 
de furtună şi prin timp de rai, prin locuri de povară şi prin ţinuturi 
de vis, prin momente de ezitare şi prin clipe de încântare, pe 
iubitul tău Aurelian Lovius? 

Flavia ezită vreo cinci secunde şi apoi răspunde: Dal... 

Delia: Bravo! (Aplaudă.) S-a înfăptuit minunea! 

Iulia: Felicitări! Hai să vă îmbrăţişez!... 

Maxim (către Aurelian): Bravo mă! Felicitări pentru prima ta 
căsătorie! O să-ţi placă, o să vezi!... 

(După ce sunt felicitati de Iulia şi de Maxim, Flavia şi Aurelian 
se apropie şi se îmbrăţişează...) 

Primarul: Bun! Deci... Prin puterea învestită în mine, ca slujbaş 
al iubirii manifestate prin acte, vă declar acum, în mod oficial, soţ 
şi soţie!... Felicitări mirilor!... Felicitări celorlalţi miri... Felicitări 
tuturor mirilor de pretutindeni!... 


XVI. Şi încă o minune... 


Primarul (întorcându-se către Mirela care stătea lângă el): 
Mirela... tu nu vrei să ne căsătorim? 

Mirela: Cum?... Ba da!... Când? Acum? 

Primarul: Păi acum, normal!... Nu vezi că lumea se grăbeşte?... 

Mirela: Bine!... Dar cine să oficieze? 

Primarul: Viceprimarul, cine altul! 

Mirela: Dar o fi plecat omul pe teren, că are treabă prin 
localitate! 

Primarul: Delia, viceprimarul tău ce face? Mai e în primărie? Că 
ar avea ceva de făcut pe aici, pe la sala de căsătorii... 

Delia: Mă duc să-l caut domnule primar! 

(Delia iese din scenă prin partea stângă.) 

Primarul (după ce îşi ia stiloul şi registrul de pe masă): Hai şi 
voi însurăţeilor în camera alăturată, să completaţi nişte formulare 
şi să terminăm astfel cu formalităţile birocratice... 

Maxim: Venim, cum să nu!... Dar repede domnule primar!... Că 
după aceea mergem la cheful de nuntă... Sunteţi invitat de frunte! 
Să veniţi, da? Împreună cu Mirela! Şi cu Delia şi cu vicele... 

Primarul: Sigur! Dacă terminăm cu toate căsătoriile acestea 
spontane până la miezul nopţii, venim şi noi... Dacă nu... o să 
trecem direct în patul nuptial... 

(les cu toţii din scenă prin partea dreaptă. Cortina cade 
anunțând finalul piesei.) 

Mireasă din întâmplare 


I; 


3. 


CUPRINS 


Prinţul şi prinţesa 

I. Soneria 

II. Mărturisire 

III. Ceaţă şi fum 

IV. Foc şi apă 

V. Strategie 

VI. Prințul 

VII. Prinţesa 

VIII. Cartea şi drumul 
IX. Plimbarea 

X. Un exemplu 

XI. Un alt exemplu 
XII. O nimica toată 
XIII. Rochia şi costumul 


. Regele şi regina 


I. Alergarea 

II. Surpriza 

III. Voalul 

IV. Păţania 

V. Alegerea 

VI. Eşarfa 

VII. Uşoare rezerve 


Cununia 

I. Rearanjare 

II. La pensie? 

III. Aşa e moda... 

IV. Oameni hotărâți... 
V. Muncă de birou 

VI. În pas cu moda 

VII. În pas cu timpul 
VIII. Momentul adevărului 
IX. Acord de voinţă 

X. Momentul potrivit? 
XI. Locul potrivit? 

XII. Urări de bine 

XIII. Oricând! 

XIV. Iubire publică 

XV. O minune... 

XVI. Şi încă o minune... 

http://radu-lucian-alexandru. blogspot. ro 
http://calatorieprinconstiinta. wordpress.com 
http://www.box.com/radu-lucian-alexandru 

